text:
Diahuebs 4 October 2018
Diahuebs 4 October 2018
Pagina 1
Email: prensa@arubagovernment.aw Tel: 528-4900
Pagina 2
Diahuebs 4 October 2018
Reunion cu ECLAC, EU y OECD:
TA MAS IMPORTANTE PA PONE E SER HUMANO CENTRAL CU PA PERCURA CU NO TIN DEFICIT MAS E reunionnan di nivel halto di siman pasa na New York, a duna Prome Minister Evelyn WeverCroes oportunidad pa intercambia ideanan di maneho y duna informacionnan concreto di tur loke Gabinete WeverCroes ta haciendo pa goberna un pais cu a hereda retonan grandi especialmente riba e tereno financiero y social. Prome Minister a hiba palabra tambe durante e reunion cu ECLAC, EU y OECD. ECLAC ta un organisacion cu ta yuda paisnan den Caribe y Latino America. EU y OECD ta insistutonan cu ta percura pa e sistema di impuesto di
cada pais no tin mucho concurencia falso. Aruba ta hayando hopi presion di OECD den e ultimo temponan. Prome Minister a splica den e reunion aki cu Aruba ta un isla chikito cu hopi retonan den cua Gobierno di Aruba ta purba cumpli mas tanto posibel. Segun e mandatario principal di nos pais, OECD por yuda si nan baha e presion un tiki y tene cuenta cu como un isla chikito nos ta un tiki mas vulnerabel cu paisnan grandi por lo tanto tambe, tin mester di mas tempo pa antende cu nos asuntonan. Esaki ta haci tambe cu nos mester mas espacio
di organisacionnan internacional manera esnan menciona pa nos vense tur nos retonan y tambe nos mester di nan sosten pa ehecuta nos plannan. Actualmente nan ta midi Aruba igual cu paisnan grandi entre otro Francia y Alemania. Prome Minister a informanan enfaticamente cu no por compara nos economia cu e paisnan grandi aki. “E reunionnan a bay hopi bon y cu hopi comprension pa pais Aruba. E institutonan aki a comprende cu di berdad Gabinete Wever-Croes ta atende cu e retonan social y financiero cu tur prioridad.
Mi a enfatisa na nan cu e retonan financiero ta importante, pero pa Gabinete Wever-Croes ta mas importante pa
pone e ser humano central�, Prome Minister Evelyn Wever-Croes a duna di conoce.
Diahuebs 4 October 2018
Prome Minister durante e reunionnan di nivel halto na New York, tawatin un encuentro na Embahada Hulandes hunto cu e delagacion di Ministernan di Reino y Reina Maxima. Den tur e encuentronan e tema principal tawata con Gabinete Wever-Croes ta atende cu e retonan financiero y social di nos pais. Principalmente ta nota e aprecio y elogio cu Reino tin pa Aruba pa e forma cu nos Gobierno ta atende cu e retonan. Berdad e retonan financiero ta importante, pero di nos banda nos a mustra nan cu ta mas importante pa pone e ser humano central cu pa percura cu no tin deficit mas.
Pagina 3
Pagina 4
Diahuebs 4 October 2018
CONSEHO DI MINISTER A RICIBI PRESENTACION DI DOW Y TNO TOCANTE E NECESIDAD PA PROFESIONALISACION Y POSIBILIDAD DI INDEPENDISACION DI NOS PLANTANAN DI RWZI E siman aki a tuma luga un presentacion di DOW cu asistencia di TNO den Conseho di Minister tocante e futuro di Riool waterzuiveringst installaties (RWZI) na Aruba. E tema aki no a wordo adresa pa hopi tempo pa cual a yega na un punto crusial pa adresa esaki por medio di un trayecto di profesionalisacion y independisacion, pa wak cn un departamento cu na e momentonan aki ta costando Pais Aruba, por bira un departamento cu por funciona optimal y hasta por percura pa ingreso. Realidad ta cu Aruba su poblacion a crece exponencialmente na unda cu e tipo di instalacionnan aki cu ta purifica nos awa di desperdicio ta sumamente bieu y no por mas cu e cantidad di personanan cu ta biba na e Pais akinan. A menciona diferente puntonan manera Bubali y Zeewijk unda cu mester duna e atencion necesario teniendo na cuenta cu Aruba ta un Pais turistico y ta ricibi rond di 2 miyon turista pa aĂąa. Esaki tin su efecto tambe pa locual ta desperdicio y awa di desperdicio akinan. A papia di oportunidad pa transforma e awa aki den uno fructifero pa nos agricultornan, cual ta algo cu a cay hopi na agrado cerca e Minister
responsabel pa agricultornan, pero tambe a papia di e diferente partidonan comercial y individual cu lo mester tuma nan responsabilidad den esaki. A enfatisa cu e momento cardinal a yega pa duna atencion na nos RWZI nan, pa motibo cu si no haci esaki, e consecuencianan lo ta hopi mas grave compara cu si inverti na tempo pa optimalisa y independisa e instalacionnan aki. E representantenan di DOW haci suplica na Conseho di Minister pa porfabor duna atencion na e situacion aki. Un punto cardinal cu a wordo treci dilanti ta cu netamente e instalacion di RWZI cu tin na Bubali ta duna e bida na e ecosistema di Bubali Plas, manteniendo un balans di parhanan y unda cu diferente sorto di especie y matanan por crece den bon forma. A mustra cu su no cuida e RWZI por ehempel na Bubali Plas, e consecuencia lo por ta catastrofico tambe pa e area importante, nos ecologia y medio ambiente. Asina a termina e presentacion y reunion papiando di oportunidadnan y retonan cu confiansa pa locual ta e posibilidadnan pa independisa y optimalisa nos RWZI.
Pagina 5
Diahuebs 4 October 2018
ENTRANTE JANUARI 2019
MINISTER OTMAR ODUBER: PROHIBICION DI OXYBENZONE, ‘FOAM BOX’ Y ‘SINGLE USE PLASTICS’ PA GARANTISA CUIDO DI NOS NATURALESA Aruba den cual cu a notifica Parlamento cu Gobierno tin e intencion pa prome di januari venidero pone un prohibicion (ban) na uzo di productonan sunblock y/of suntan cu ta contene Oxybenzone. Oxybenzone ta un di e ingredientenan principal cu ta comproba na e momentonan aki pa ta sumamente dañino pa coral y bida marino. ‘Como comunidad nos mester por ta consciente di e daño cu ta wordo causa ora cu nos tin gran cantidad di turista anualmente cu ta uza e tipo di cremanan aki. Aruba ta tuma un paso dilanti na e momentonan aki pa tuma un decision den cuadro di proteccion di nos medio ambiente. E decision aki a pasa den Conseho di Minister conhuntamente cu un
Minister a yama un conferencia di Prensa conhuntamente cu Dutch Caribbean Nature Alliance (DCNA) y Fundacion Parke Nacional Arikok (FPNA) unda cu a trata e diferente preparacionnan cu tin den cuadro di e bestuur nobo di Fundacion Parke Nacional Arikok y
e trabou estrecho cu lo bay tuma luga den futuro cu sosten di DCNA, tambe Minister Oduber a splica di e posibilidad di intercambio cu lo bay tuma luga ora cu tin e colaboracion di tin un Parke Marino bou di FPNA. Den cuadro di e esfuersonan aki pa preservacion di nos naturalesa y bienestar
di nos medio ambiente, Minister Oduber a haci un anuncio sumamente importante, pa cual a anuncia prohibicion di articulonan cu ta dañino pa nos medio ambiente. Gobierno dia 20 di augustus a dirigi un carta pa presidente di Parlamento di
prohibicion cu ta drenta na vigor desde prome di januari pa loke ta trata tur materialnan di ‘foam box’ y ‘single use plastics’ manera cups di plastic straw etc.’ Lo duna comunidad 1 aña como ‘overgangsfase’ Esaki ta significa cu ora cu haci e anuncio oficial 1 januari 2019, esaki lo significa cu pa 1 januari 2020 esaki lo ta completamente prohibi akinan na Aruba. E prohibicionnan aki ta particularmente pa garantisa cuido di nos medio ambiente poniendo Aruba riba mapa internacional di ta cumpli cu e deseo cu hopi biaha tin di decisionnan cu mester wordo tuma pa proteha nos medio ambiente.
Pagina 6
Diahuebs 4 October 2018
GOBIERNO A INSTITUI UN TASKFORCE CU LO ATENDE CU E SIGURIDAD CYBERNETICO DI NOS PAIS
Nos ta haci mas y mas uzo di technologia. Companianan vital manera Aeropuerto, Waf y tambe e sector financiero ta depende mas riba technologia y digitalisacion.
Esaki ta pone cu nos ta bira mas vulnerabel pa atake cybernetico. P’esey nos mester ta prepara pa evita pero tambe pa actua si dado caso e peliger di un atake presenta.
Nos mester ta resiliente y p’esey Gobierno di Aruba ta tumando e pasonan necesario pa prepara nos Pais debidamente pa nos por actua rapido riba cualkier eventualidad.
Diahuebs 4 October 2018
Pagina 7
Pagina 8
Diahuebs 4 October 2018
MINISTER GLENBERT CROES TA ELABORA RIBA E SUPERVISION, CONTROL Y SANCION LABORAL CU EL A APROBA
Minister Glenbert Croes recientemente a anuncia e plan laboral nobo cu a keda aproba pa Conseho di Minister den cual ta duna Inspeccion di Labor e autoridad di supervision, control y sancion. Ta hopi kehonan substancia ta yegando na su bureau di abuso laboral na tur nivel, den tur sector y di tur indole. Algun di e kehonan ta por ehempel hendenan trahando riba dianan nacional cu ta dianan liber pero cu no ta ricibi pago conforme e ley laboral. Tambe ta yegando keho cerca e mandatario cu tin companianan cu ta obliga nan empleadonan traha mas largo cu ta normal y aceptabel, sin
cu ta paga overtime. Ta tuma hende pa un cierto funcion pero ta pone nan chapi etc. Si e empleado nenga e ta ricibi e menasa cu si e no cumpli cu instruccion di su hefe di trabou cu lo mand'e cas. Pa Minister Glenbert Croes e intimidacion aki ta inaceptabel. Otro motibo cu a conduci e mandatario na duna instruccion na e Inspector di Labor, ta e keho cu tin hopi compania cu ta prefera emplea un persona ilegal djis pa pag'e lo minimo mientras cu localmente tin hopi hende sin trabou. Y cu localmente Minister ta referi na tur esnan cu tin nacionalidad Hulandes pero tambe na esnan
cu ta legalmente estableci na Aruba caba. Tur hunto ta forma e comunidad laboral di Aruba. Esaki ta algun dje hopi motibonan pakico Minister a duna Inspeccion di Labor e instruccion pa supervisa, controla y eventualmente sanciona unda tin violacion di ley laboral di Aruba. Hopi a papia, ningun a haci. Pero manera e mandatario a expresa; "we have to lead by example, we have to walk our talk". E plan aki a drenta na vigor y ta valido pa un y tur sin excepcion. E siman aki Aruba tabata testigo di e prome frutonan
di e maneho aki di Minister Glenbert Croes cu desde su toma di posicion a declara bon cla, cu trahadornan local p'e tin tur prioridad y ta na prome lugar. Cu e decision aki di e mandatario, e wega di emplea un ilegal a caba. Ilegalidad laboral ta fomenta e fenomeno di "cheap labor" mientras cu na Aruba specialmente bou di nos hobennan e desempleo ta haltisimo. Desempleo ta conduci na frustracion cu ta conduci na problema social cu por desemboca den problema cu husticia. Esaki Glenbert Croes kier pone un paro na dje.
Pagina 9
Diahuebs 4 October 2018
E ESTUDIO CON MIHO DESHACI DI E FENOMENO DI UITZENDBUREAU A INICIA Minister Glenbert Croes ta "walk his talk" y manera cu ya el a anuncia na mas di un ocasion publicamente, su maneho ta di bay regula e fenomeno di Uitzendbureau. Tin di e 'contratistanan' cu ta conoci den e mundo laboral di ta culpabel di esclavitud moderno y esaki ta pa nos Minister di Labor actual inaceptabel. Pero Minister no kier generalisa pasobra Glenbert Croes ta compronde cu ta danki na algun di e companianan aki cu hopi hende a haya e oportunidad di yega na un trabou digno. P'esey pa su persona awe cu orguyo e ta anuncia cu e estudio intensivo a cuminsa con pa formalisa y regula uitzendbureau na beneficio di tur partido envolvi.
Manera Glenbert Croes a anuncia recien cu el a asumi e encargo di Minister di Labor y Asunto Social, su meta ta pa crea mas cupo di trabou, elimina desempleo, yuda e hobennan cu awor tin bijstand haci nan re-entrada den e mercado laboral, aumenta e poder di compra substancialmente pa esunnan cu ta riba salario minimo. Minister a pone paro na ontheffing y a dicidi cu tur peticion, sin excepcion, mester pasa e DPL-toets. Trahadornan local ta haya tur prioridad. Pues ta diferente ta e pasonan cu e Minster encarga a tuma cu e fin di mehora nos mercado laboral pa asina yuda nos trahadornan local haya un trabou.
Na mes momento Minister Glenbert Croes ta pidi tur trahador: "Ami ta para pa bo. Porfabor para cu mi pa hunto nos logra lo miho pa bo. Si abo haya trabou, bo calidad di bida ta drecha y Aruba ta progresa. Hunto nos ta hiba nos pais
dilanti", el a expresa. Asina cu e estudio keda cla, Minister Glenbert Croes lo anuncia oficialmente di kico lo ta e siguiente pasonan.
AVP A REDOBLA DEBE DI NOS PAIS Y HUNTO CU NE NOS CRISIS SOCIAL social y financiero ocasiona na nos pais. Awor kier yora pidi pordon, pero no ta pasobra cu e ta sincero. NO. Su afan ta pa keda busca gloria propio, mientras cu ta e ta e unico culpabel di e masacre di nos pais.
Pa prome biaha den historia Gobierno y Parlamento di Aruba a sinti un cambio. Riba peticion di Parlamento di Aruba, Gobierno a bay duna un raportahe di tur locual cu a bin ta haciendo den 2018, pa di e forma aki duna cuenta y mantene Pueblo di Aruba informa di kico tur ta tumando lugar na nivel di Gobierno. Ora cu a toca turno na Minister
Glenbert Croes, cu hopi clamor a defende e Crisis Plan Social cu den su concepto ta hayando hopi critica inhusto di oposicion, cu te cu un aĂąa pasa ainda tabata 8 aĂąa den Gobierno pero a opta pa haci baina, negoshi y corupcion, en bes di enfoca, maneha y purba sikiera na cuminsa soluciona e crisis social. Es mas Mike Eman, ta e unico culpabel y responsabel pa e crimen
E mandatario a bisa fraccion di AVP: "Ora cu kier cuestiona ta bon pa bo wak bo mes den spiel pa bo tin un autorefleccion, pa bo ta autocritico. A caso boso a worry cu e problemanan social di nos pais e ultimo 8 aĂąanan aki? E contesta ta no." E mandatario a continua bisando di ta sinti cu AVP no tin gevoel pa e problemanan social na Aruba. Y esaki ta decepciona e mandatario kende ta desea un otro actitud, un actitud mas positivo di AVP pa hunto soluciona e problemanan social cu no conoce color politico. "Pero tur lo contrario, nan ta parce di kier boycotea y pone baranca den nos caminda pa
nos no logra e alivio social cu tin Aruba den su gara total. Ta AVP su negligencia tin e Pais aki den e problemanan grave cu e ta awor. Nan a dedica nan tempo na baina. Nan a dedica nan tempo na tur otro cos menos na e problemanan di nos Pais." Ta cosnan cu ta prohibi lubida, cu ta prohibi ripiti. Aruba merece miho. Nos Pueblo merece miho. Nos hobennan tin derecho riba un futuro digno y pa esey nos ta traha duro tur dia pa logra un miho porvenir pa un y tur.
Pagina 10
Diahuebs 4 October 2018
ACUERO DI COOPERACION RIBA SIGURIDAD DI FRONTERA FIRMA ENTRE MINISTERNAN DI HUSTICIA DI TANTO CORSOU COMO ARUBA Diamars mainta tanto Minister di Husticia di Corsou Sr. Quincy Girigorie como Minister di Husticia mr. Andin Bikker a firma un acuerdo di cooperacion riba siguridad di frontera. Minister Girigorie durante e conferencia di prensa a trece dilanti cu tanto Aruba como Corsou tin problemanan similar pa loke nan ta yama 'waterbed effect'. E hendenan ta purba drenta Corsou y ora nan no ta logra na Corsou nan ta bin Aruba. E movecionnan ey ta pone tur dos isla bou di presion special despues di e fluho di inmigrante for di Venezuela. Den e cuadro aki e cooperacion por yuda cu e control y siguridad di e costanan. Minister Girigorie ta hopi contento cu hunto cu Minister Bikker por dal e stap como islanan mirando e interes y relacion comun cu tin cu otro. Di parti Minister Bikker el a trece dilanti cu ta ripara cu e retonan cu nan ta enfrenta como minister di husticia ta carteranan sumamente pisa. Personanan cu ta yega costanan, trafico di persona of actonan ilicito manera arma. Tur dos isla hunto cu Sint Maarten ta kibrando cabes pa loke ta retonan presupuestario special pa traha prizonnan nobo. Segun Minister Bikker ta bay comparti e estudio cu a haci conhuntamente cu AIB pa yega na financia un facilidad di
prizon nobo. Ta bay papia cu CFT riba e dimension financiero nobo aki pasobra mesun CFT cu tin aki na Aruba tin similar na Corsou tambe. E prome stap relaciona cu e acuerdo firma ta intercambio di informacion riba personanan cu ta purba nan suerte na Corsou y despues ta bin purba nan suerte na Aruba. Lamentablemente dor di falta di informacion di sistemanan no sa esaki. Manera ta conoci cada seis luna Ministernan di Husticia di Reino ta reuni y na Januari ta tuma luga e JVO aki na Aruba. Loke a firma entre e ministernan di husticia lo bay delinea den un grupo di trabou y pa Januari firma e acuerdo mes pa e ehecucion di e acuerdo aki.
Pagina 11
Diahuebs 4 October 2018
CUERPO POLICIAL LO TENE CONTROL HOPI SEVERO NA PUNTONAN STRATEGICO ROND DI ARUBA E control aki lo tuma luga den e proximo simannan unda por bay mira mas polis riba caya. Segun Minister Bikker despues di varios siman di trankilidad tabatin un par di atraco atrobe y sigur ta tuma esaki hopi na serio. E atraconan aki tin atencion di gobierno, cuerpo policial y ministerio publico. Manera a yega di haci caba den pasado, lo bay intensifica e control mas severo na varios parti rond di Aruba. Diabierna awor Minister Bikker lo bay Parlamento pa pidi pa aloca mas fondo. Si bay intensifica e control esaki ta bay tin su efecto presupuestario special overtime pasobra cuerpo policial ta bay draai oranan extra. Segun Minister Bikker den su concepto siguridad di e pueblo y bishitantenan ta priceless. Tambe e mandatario a
menciona cu dialuna ultimo e ofertanan pa destaho publico loke ta trata helicopter a habri e envelopnan. Un team di tanto KPA como expertonan di gobierno ta revisando e ofertanan. Segun Minister Bikker,
loke el a compronde 13 compania a participa. Si Aruba tabatin helicopter pa hopi tempo caba lo tin mas visibilidad y mas surveillance for di laira. E helicopter ta instrumento lihe
un pa
asina drenta un seĂąal cu algo a tuma luga e por cubri esaki. Ta spera cu den e proximo simannan acepta un di e ofertanan aki pa asina Aruba tin servicio di helicopter. E control cu lo bay intensifica di
parti cuerpo policial ta puntonan strategico y mas visibilidad riba caya. E control ta bay ta den barionan den area di hotel, tur rond di Aruba segun Minister Bikker.
Pagina 12
Diahuebs 4 October 2018
PA STIMULA E DESAROYO DI NOS MUCHANAN:
MUCHANAN CU TA HACI AÑA PROME CU 31 DI DECEMBER AWO POR INSCRIBI TAMBE PA AÑA ESCOLAR 2019/2020 Despues di a ricibi conseho di departamentonan di educacion, e titular di Enseñansa Minister Armando Lampe, a anuncia cambionan cu lo bini den nos sistema di educacion cuminsado cu cambionan favorable pa e kleuterschoolnan. Pronto lo cuminsa cu inscripcion pa kleuterschool pa aña escolar 2019/2020. E decision cu e Minister di Enseñansa a tuma siguiente conseho di e departamentonan concerni ta cu tur mucha cu ta haci 4 aña durante aña escolar te cu dia 31 di december, tin derecho di wordo admiti pa drenta e prome aña di kleuter. Esaki tawata asina te cu e fecha di 1 di october pero cu e cambio aki nos muchanan ta haya e derecho pa drenta kleuter mas tempran cu e consecuencia cu despues di e dos añanan di kleuter, e muchanan ta haya e derecho tambe pa drenta scol primario mas tempran y nan no ta perde aña escolar y alabes ta elimina e lista di espera di peticionnan di mayornan cu ta desea nan yiunnan drenta kleuterschool prome cu e fecha cu tawata
regla den ley. “E cambio aki lo stimula e desaroyo di educacion di nos muchanan cu awo tin e derecho pa drenta kleuter como tambe scol primario na un edad mas tempran sperando cu nan por ta tambe mas exitoso den scol basico”, Minister Armando Lampe a duna di conoce.
Pagina 13
Diahuebs 4 October 2018
MINISTER DI ENSEÑANSA A INICIA E PROCESO PA YEGA NA UN PLAN NACIONAL DI ENSEÑANSA Mininster di Enseñanso Armando Lampe recientemente a inicia e proceso pa yega na un plan nacional di enseñansa. Pa esaki, e comision encabesa pa sra. Sheila Maduro ta entrevista varios stakeholders. Entre nan tambe Premier di Aruba sra. Evelyn Wever-Croes. Enseñansa ta e caminda pa crea un futuro briyante pa nos pais. Innovacion den enseñansa ta un prioridad. Tanto pa loke ta e infrastructura como e contenido mes. Den e vision pa enseñansa den 2030 nos ta desea di mira lo siguiente: Un situacion den cual tur mucha y hoben por haya les den klasnan no mucho grandi, den edificionan adecua y cu material y ekipo moderno. Pa loke ta e contenido nos mester enfoca mas riba e habilidadnan cu ta permiti e hoben adapta su mes na situacionnan cu ta cambia hopi liher. Habilidad di comunica y colabora mas. T’asina so nos por prepara nan pa e economia di futuro. Nos sistema di enseñansa mester ta cuadra cu e demanda riba mercado, p’asina e graduado por haya trabou sin problema una bes e caba su estudio. Nos studiantenan den
exterior mester haya oportunidad di bolbe bek Aruba pa aporta na nos desaroyo economico. “Mi ta convenci cu a traves di innovacion nos por logra tur esaki. Mi ta felicita Minister di Enseñansa cu e paso importante aki,” Premier Evelyn WeverCroes a remarca. Na final di aña 2017 Minister di Enseñansa sr. dr. A.R. Lampe a encarga Departamento di Enseñansa Aruba (DEA) cu e Plan Nacional pa Enseñansa: NOP2030. Meta di e Nationaal Onderwijsplan “NOP2030” ta pa hunto cu tur stakeholder yega na un vision comun pa Enseñansa na Aruba. E producto final lo keda entrega na Minister na luna di december 2018.
Pagina 14
Diahuebs 4 October 2018
SALUBRIDAD PUBLICO TIN PRIORIDAD HALTO PA GABINETE WEVER-CROES
Den e siman di Assamblea General di Nacionnan Uni na New York, Minister Dangui Oduber a asisti na varios reunionnan importante riba e tereno di cuido medico.
Hunto cu Gev Min di Aruba na Washington seĂąora Joslelin Croes, e mandatario a bishita New York University pa explora riba e posibilidadnan pa traha hunto riba coleccion di data y prevencion riba salud publico.
Diahuebs 4 October 2018
Durante e Asamblea General cu recien a tuma luga na Nacionnan Uni, Minister di Salubridad Dangui Oduber a asisti e reunion di nivel halto di salud cu a hiba e tema di: “Non-communicable Diseases. Reunionnan cu ta yuda amplia e conocemento riba e tereno di salubridad. Riba e potretnan por aprecia Minister Oduber hunto cu Minister di Salubridad di Corsou y tambe Staatssecretaris di Salud di Hulanda.
Pagina 15
Pagina 16
Diahuebs 4 October 2018
MINISTER CHRIS ROMERO A PRESENTA DOS PROYECTO INNOVATIVO PA IMPULSA ARUBA SU AGRICULTURA
Den un conferencia di prensa Minister Chris Romero a presenta dos proyecto di gran importancia pa nos Sector Primario aki na Aruba. Ta trata aki di proyectonan enfoca directamente pa e incentivacion di agricultura riba nos isla, pero tambe lo representa un fuente mas di cuponan nobo di trabou pa nos localnan.
Despues di varios luna di preparacion pa por concretisa e proyectonan aki, finalmente diahuebs mainta e titular di e cartera di Sector Primario a presenta oficialmente na pueblo di Aruba e companianan Vertical Designs Aruba (VDA) y COBOTIX. Ambos compania ta di origen Canades pero ta estableci na Aruba oficialmente y cu e meta pa sirbi na beneficio di nos pais. Vertical Designs Aruba (VDA) y COBOTIX Vertical Designs Aruba (VDA) ta un compania especialisa den plantacion di fruta y berdura. E sistema cu VDA ta uza ta basa riba un toren rotativo unda e
di Aruba.
matanan ta wordo planta y controla pa produci, den forma organico, diferente tipo di fruta y berdura. E toren cu ta uza pa e proyecto aki ta un invento patenta pa sr. Nick Brusatore, kende ta e inventor, Presidente y CEO di e compania Affinor Growers na Canada. COBOTIX ta e compania encarga cu fabricacion di e toren stainless steel cu VDA ta uza pa plantacion vertical. COBOTIX ta un compania ‘high-tech’ cu ta uza sistema di ‘laser’ y robot pa fabrica e torennan rotativo dirigi pa sistemanan
computarisa. Doño di e compania COBOTIX ta sr. Ron Adolf, kende a hiba palabra den nomber di su propio compania y (VDA) Vertical Designs Aruba. Contribucion na nos economia No solamente e proyecto aki lo incentiva y aumenta nos produccion agricola na Aruba, pero tambe e lo nifica un aporte economico di alrededor di 20 cupo di trabou den su prome aña di funcionamento. Logicamente segun e proyecto expande lo tin un crecemento
consecuente cu lo yega te na 100 cupo di trabou den e añanan siguiente. Esaki ta traduci den un crecemento economico adicional pa nos isla, como tambe un expansion di tecnologianan nobo den nos Sector Primario. Aruba lo bira e centro di entrenamento y capacitacion E intencion di ambos compania, pero primordialmente di COBOTIX, ta pa Aruba bira e ‘showcase’ y ‘trainingcenter’ di personal cu ta bay traha cu e toren rotativo. Banda di esaki lo exporta tur peticion for
Minister Romero a haci enfasis cu e lo desea pa e companianan aki traha den coperacion cu nos cunukeronan local. Honrando e peticion di Minister, VDA a aserca e asociacion di cunukeronan UFA (United Farmers Association) pa asina tin e coperacion estrecho cu Minister Romero ta desea. Di e manera aki nos cunukeronan lo por siña tecnicanan nobo pa expende nan conocemento y haci e mundo di agricultura na Aruba mas grandi.
Diahuebs 4 October 2018
Den cuadro di 39 aniversario di Arubus Minister Chris Romero a pasa un rato y felicita cada empleado di Arubus , 39 aĂąa pasa e compania Arubus a cuminsa opera pa promer biaha, pa facilita transporte publico riba nos Isla. Despues di 39 aĂąa, keto bai Arubus ta brindando servicio na tur nos usador nan di bus. Un pabien na gerencia y staff y tur empleadonan di Arubus.
Pagina 17
Pagina 18
Den un evento special na Tierra del Sol
GOBIERNO DI ARUBA A DUNA BON BINI NA PRINS PETER CHRISTIAANS
Dialuna anochi na Tiera del Sol, Minister di Husticia mr. Andin Bikker a tene un evento special di Bon Bini pa su excelencia Prins Peter Christiaans kende ta na Aruba pa Wega di Reino 2018. Tambe por a mira presencia di Ministernan den Husticia di Reino, Gezaghebber di Boneiro, Parlamentarionan di Aruba y Prome Minister Sra. Evelyn Wever-Croes y demas invitadonan.
Diahuebs 4 October 2018
Diahuebs 4 October 2018
Continuacion Pagina 18
Pagina 19
Pagina 20
Diahuebs 4 October 2018


c: text/html

text:
Ombudsman Nashonal a investigá un kehu riba un deurwaarder den Karibe Hulandés.
E Ombusman Nashonal a pidi e deurwaarder pa e tin atenshón pa e manera kon e ta aksesibel pa siudadáno i ta reakshoná den nan asuntonan. E deurwaarder awor por mustra mehorashón.
Deurwaarder di Korte den Karibe Hulandés
Ombudsman Nashonal a investigá un kehu riba un deurwaarder den Karibe Hulandés. Más konkretamente señora Eijk (1) a keha ku e deurwaarder, banda di a notifiká un sentensha na 2011, por lo demás no a tuma akshón pa kobra e plaka serka e partido, ku pa hués a keda sentenshá na paga un suma di plaka na señora Eijk. Tambe señora Eijk a keha ku e deurwaarder no a reakshoná riba su emailnan i yamadanan telefóniko tokante esaki.
Investigashón
Después di intervenshón di Ombudsman Nashonal e deurwaarder riba 16 di decèmber 2014 a reakshoná por eskrito riba e kehu. E Ombudsman Nashonal a duna señora Eijk i e deurwaarder e oportunidát pa reakshoná riba e reakshón di e otro i riba su preguntanan. Tambe el a ofresé na ambos banda pa intermediá. Señora Eijk a kontestá i tabata dispuesto pa aseptá intermediashón. E deurwaarder no a reakshoná más.
Eksigénsha di Aktuashón koréktu
E Ombudsman Nashonal ta evaluá basá riba e asina yama eksigénsha di aktuashón koréktu si gobernashón a komportá su mes koréktamente òf no. Den sierto sentido e ta forma un kódigo di komportamentu pa gobernashón. Ombudsman Nashonal a formulá 22 eksigénsha tokante gobernashón. Siudadáno mester por konfiá ku gobernashón ta kumpli ku esaki.
Señora Eijk ta keha tokante e aktuashón di e deurwaarder di korte i e manera ku el a komuniká kune. E Ombudsman Nashonal no por a komprobá ku e deurwaarder a aktuá inkoréktu, dor di no hasi investigashón di reklamo komo paso siguiente den e kobransa. Pa loke ta toka su komunikashón Ombudsman Nashonal a tira un bista riba e eksigénsha di bon suministro di informashón i eksigénsha di skucha e siudadano.
Bon suministro di informashón
Irefutabel ta ku e deurwaarder na 2011 a entregá na e partido kondená personalmente e kopia di e sentensha i di biaha a entregae ordo di pago. Tambe no ta disputa ku e deurwaarder a laga e ‘exploot van betekening’ serka e anterior abogado di señora Eijk, ku e notifikashón ku e lo no a aktua más, ya ku un kolega deurwaarder lo a atendé e kaso. Finalmente ta klá ku señora Eijk no tabata sa kon e mester pone e siguiente paso pa kontinuá ehekushón di e sentensha.
E eksigensha di bon suministro di informashón ta enserá ku gobernashón ta perkura ku e siudadano ta hanja e informashón koréktu i ku e informashón ta eksákto, kompleto i klá. E no ta duna informashón solamente ora e siudadano puntra pa esaki, pero tambe riba su mes inisiativa.
Lo tabata razonabel si e deurwaarder después di entrega i notifika di e sentensha, lo a informa señora Eijk den un kombersashón tokante su eskogénsha i kon pa pone e pasonan siguiente. E deurwaarder ta afirma ku di antemano el a diskuti e proseso di notifikashón i e pasonan siguiente ku señora Eijk. Señora Eijk, después di e notifikashón, tabata okupá tambe ku e siguiente paso: algún forma di investigashón di reklamo. Sin embargo, no tabata klá pa su persona kon e lo por a duna e siguiente paso aki forma. Den esaki, den un kombersashón e deurwaarder lo por a juda su persona sigui su kaminda.Na mes momentu, un kombersashón asina lo a ofresé e oportunidát pa kita eventual mal entendido serka ambos for di kaminda, unda ta toka e kolega deurwaarder ku lo tabata okupa ku e kaso aki tambe, òf e areglo di pago ku lo tabata akordá kaba.
Na mi huísio e deurwaarder no a suministra informashón adekuadaménte ku razonabelménte por a spera di su persona komo deurwaarder di korte pa juda señora Eijk después di e notifikashón di e sentensha kon pa kontinua den e demás implementashón di ehekushón di e sentensha. Asina tambe el a pèrdè e oportunidát pa elimina mal entendido entre nan tokante e proseso berdadero.
Skucha e siudadano
Señora Eijk ta afirma ku el a trata repetídamente i en vano pa alkansá e deurwaarder via telefón i via e-mail i ku e no tabata reakshoná. Riba su kehu e vicepresidente di e tempu ey di Korte Komún di Hustisia na sèptèmber 2011 a skirbi entre otro "ku di un deurwaarder por spera ku en todo kaso e ta reakshoná un biaha den bo direkshón" i "Mi ta tende más biaha ku e deurwaarder aki ta inkomunikado i mi a jega di atendé kaba riba esaki".
E ta un eksigénsha di aktuashón koréktu di gobernashón ku gobernashón ta skucha e siudadano aktivamente, di manera ku esaki ta sinti su mes skuchá i mirá. Esey ta nifiká tambe ku un deurwaarder ta reakshoná riba yamada di telefón òf e-mail di siudadano den su asuntonan.
Señora Eijk ta afirma ku e deurwaarder no tabata komunikabel i tampoko a reakshoná riba su notifikashón i preguntanan. Komo reakshón riba su kehu enkuanto esaki, hués na fin di 2011 a konfirmá e imagen aki. E deurwaarder tambe ta rekonosé ku e "no semper mesora" tabata reakshoná riba yamada telefóniko òf e-mail. Finalmente, tambe e Ombudsman Nashonal ta ripara e imagen di e "deurwaarder ku no ta reakshoná" durante su investigashón. Asina no por a establesé un komunikashón aktivo i orientá riba solushón entre señora Eijk i e deurwaarder di korte. Di un deurwaarder di korte sin embargo mester por a spera esaki.
Punto di atenshón
E siudadáno den hopi aspékto ta dependé di gobernashón. Ta p’esey un bon komunikashón entre siudadano i gobernashón ta importante. Bon komunikashón, por eskrito òf via telefón, hopi biaha por solushoná òf prevení problema. Ku esaki ta logra ku e siudadáno sa loke e por spera di gobernashón. Esey ta hasi ku e siudadáno ta sinti su mes tumá na serio i ta kontribuí na konfiansa den gobernashón.
E Ombusman Nashonal a pidi e deurwaarder pa e tin atenshón pa e manera kon e ta aksesibel pa siudadáno i ta reakshoná den nan asuntonan. E deurwaarder awor por mustra mehorashón.

robotstxt: allowed

filter: keep


text:
Ratu ratu ora kos pèrta, nos ta tende den nos pueblo e grito: “Mihó nos skohe pa independensia” manera si fuera e kos ei ta algu ku bo ta bai supermèrkado bai kumpra òf yama na telefòn nan ta entreg’é. Asta gas ta dura seis siman òf mas pa nan entregá.
Ta bon pa nos para ketu i realisá ku Independensia ta un proseso ku ta dura mas largu ku e bòter di gas. Ademas e no ta algu ku nan tin na stòk, ta nos mes mester bira sneiru i kuminsá kose nos flus. Ku kada be ora nos ta den pèrtá nos grita, esei no ta yuda nos ku nada. Al kontrario nos frustrashon ta bira mas grandi i un biaha mas nos ta sinti nos impotensia na lugá di realisá nos potensia i nos kurashi. E kaminda pa Independensia ta pasa via di e ruta di Interdependensia.
Ku otro palabra : Dependensia aktual ►Interdependensia►Independensia
Tur momentu ku nos haña oportunidat nos mester utilisá esei. Den e simannan ku ta tras di lomba nos tabatin un bon oportunidat pa fomentá nos interdependensia. Sin embargo Nos ta dje tantu enbolbí den nos mes dependensia ku nos no tin atenshon ni p’e oportunidatnan ku ta presentá.
Na Kòrsou, sin pidi sin puntra, dos hos a pasa ranka dak di kasi shen kas di nos kompatriotanan. E momentu ei nos a skucha radio, wak televishon, papia den e fin di siman ei riba e fenómeno i un ratu despues bida a sigui su rumbo. Fiestanan, diskordia rondó di karnaval, preparashon pa siman di kultura, ets. ets. Krus Kòrá, Banko Maduro, Darwin Gregg i un par di bon alma mas a saka man hasi algu.
Awor kon a para ku e hendenan ku a haña daño ? Nos a buska nan drechi òf nan robes ? Kiko a para di nan ? Tur hende ta “DRÙK”. Partido polítikonan, Iglesianan, Kompanianan komersial, Sindikatonan, Kompanianan den konstrukshon, Gruponan Sosial, Kultural i Deportivo, Kámara di Komersio, VBC, tur ta okupá ku NAN asuntunan den NAN dependensia di tur dia. Mi ta tende kaba e pregunta: “Ta kiko bo ta maha atrobe. Kada hende atendé su mes asuntu hòmber !” “Kada ken pa su mes, DIOS pa nos tur ! ” T’asina nos ta bira independiente ? ” Den kuadro di nos siman di kultura ta bon pa nos reflehá un ratu i realisá ku e aktitut di nos un yuda otro semper tabata un parti valioso di nos kultura.
Ainda nos tin oportunidat pa saka man i yuda nos ruman. Tin hopi kas ku te ainda ta destruí i famianan desampará sin pariba ni pabou. Ban lanta kara biba nos kultura i logra asina nos interdependensia !
George Benjamin Curiel
Independensia?Monday, 03 November 2008 // By: Admin // Direct Code: 1094 Categories: Politics
Ratu ratu ora kos pèrta, nos ta tende den nos pueblo e grito: “Mihó nos skohe pa independensia” manera si fuera e kos ei ta algu ku bo ta bai supermèrkado bai kumpra òf yama na telefòn nan ta entreg’é. Asta gas ta dura seis siman òf mas pa nan entregá.
Comments
Be the first to comment, please use the form below.


text:
Awe 20 di juni ta e dia mundial di Wi-Fi. Un dia dedica pa reconoce y celebra e papel importante cu Wi-Fi tin den bida di hende. Atraves di diferente proyectonan inovativo Wi-Fi ta conecta ciudadnan, comunidadnan y islanan, cu no ta conecta, na e resto di mundo.
SETAR como e compania nacional di Aruba, semper ta aporta na nos comunidad riba varios tereno, pero primordialmente SETAR ta un gran sostenedor di Wi-Fi riba tereno di educacion, turismo y tecnologia y ta aporta na diferente projectonan di Wi-Fi na Aruba. SETAR tin un infrastructura di Wi-Fi cu speednan hopi halto, accesibel pa tur studiante na diferente scol aki na Aruba. Mirando cu awendia mas y mas studiante ta uza Internet como nan fuente di informacion pa diferente tareanan pa scol.
Pa e sector di turismo y pa e desaroyo di Aruba tambe Wi-Fi ta importante. Cu introduccion di Wi-Fi Aruba y diferente Wi-Fi hotspots rond di nos isla, esnan cu ta bishita por keda semper conecta via Wi-Fi hotspots di SETAR.
SETAR constantemente ta creando conexion via tur e Wi-Fi hotspots rond di nos isla y cu speednan di Internet hopi halto. Dunando asina e usuario un experiencia sublime. Alabes, SETAR tin un sistema avansa pa ofrece eventonan grandi manera e.o. concierto of actividadnan deportivo internacional cu servicio di Wi-Fi caminda tur publico presente por uza y asina propaganda con dushi nan ta pasa riba nos isla.


text:
Willemstad Curacao: Djamars 12 desèmber 2017 alrededor di 21.20 or durante ku polis tabata okupá ku un entrada hudisial den un kas den área di Noord Zapateer, un outo a kore pasa i ora e la nota presensia di e outoridatnan e la trata di kore bai. E patruya a persigui e outo i a para esaki.
E patruya a tene un kòntròl den e outo i a haña i konfiská:
- ochenta i dos(82) richi di plèstik ku ta kontené kokaina.
- Un saku di plèstik ku un kantidat di kokaina aden
- Dos saku di plèstik ku un kantidat di mariwana aden
En konekshon ku esaki polis a detené e shofùr di e outo aki, e hòmber sospechoso C.E.E.C., nasé na Kòrsou, 43 aña di edat.
A presentá e sospechoso dilanti di un Fiskal Ouksiliar


text:
Maria Maai – Diasabra mainta un Kia Sportage cu e nummer plaat Angela a ser haya ariba veld di Olympic.
E doño lo a avisa polis un rato prome cu e nan a horta su auto, e auto lo tawata na un adres na Macuarima.
Na e sitio e doño tambe a yega y a conta cu e anochi prome e lo a lubida di lock su otro auto, cu ta un Chevrolet Aveo.
Den oranan di marduga antisocialnan lo a habri e auto y a reboltea tur cos. Aki ta caminda nan a bin a haya e spare key di a Kia Sportage.
Nan a start e Kia y bay cune. Den e auto aki tambe nan a reboltea, manera nan ta buscando algo.
Nada di e auto a wordo desmantela, pero si nan a bay cu e jabi di spare.
Polis a laga tow e auto pa por haci investigacion.


text:
Huidige artikelen
woensdag 10 februari 2016 - E fecha final pa paga impuesto pa vehiculo di motor 2016 ta 1 di maart 2016
A prolonga e termino di pago
ORANJESTAD – Departamento di Impuesto ta participa na tur cliente cu mester paga impuesto pa vehiculo di motor 2016, cu e termino pa haci pago a wordo prolonga. Normalmente e fecha final ta 15 di februari pero awo esaki ta bira 1 di maart 2016. Asina e clientenan ta haya un poco mas tempo pa por cumpli cu nan pago di belasting.
Gerencia di Departamento di Impuesto
10 di februari 2016


text:
Pronostico di tempo ta indica cu diamars anochi, shelo lo ta parcialmente nubla cu chens pa un awasero. Den marduga y diaranson: parcialmente nubla cu localmente un awasero.
Temperatura maximo 32 grado Celsius y temperatura minimo 26 grado Celsius.
Solo lo baha awe nochi 6 or y 12 y lo sali maƱan mainta 6 or y 35.
Biento: modera for di direccion oost; forsa 3 te 4 (12 te 30 km/ora, 7 te 16 nudo)
den dia basta fuerte te posiblemente fuerte den rafaga; forsa 5 (31 te 50 km/ora, 17 te 27 nudo)
Situacion general di tempo:
Den proximo 24 ora un disturbio den nivelnan mas halto di atmosfera ta moviendo
poco poco bay oost. E sistema aki lo zorg pa trece mas humedad den atmosfera regional. Esaki lo pone cu den principalmente den oranan di marduga y mainta temporalmente mas nubia lo forma cu chens pa un localmente un awasero cu ainda un chens chikito pa lamper cu strena.
Condicion di lama:
Olanan di lama lo ta for di direccion oost cu haltura di 3 te 5 pia.
Temperatura di superficie di lama: 28 grado Celsius.
Fenomenonan special: ningun
Sistemanan significante di weer tropical: depresion tropical nr. 19 a sigui desaroya y a bira tormenta tropical Rina. Rina tabata situa na un distancia basta grandi oost di Bermuda, moviendo den direccion noord riba awanan habri di Oceano Atlantico y ta
solamente un molester pa nabegacion maritimo.
Registracion di temperatura (Celsius) y awasero (mm) den ultimo 24 ora:
Airport max 32 / min 28 / 0.0
Hadicurari max 31 / min 27 / -.-
Pronostico di tempo pa proximo dianan di siman:
Parcialmente nubla cu un awasero local. Biento lo ta for di direccion oost y modera;
den dia de bes en cuando basta fuerte te posiblemente fuerte den rafaga.
temperatura max / min lo ta: 33/27


text: Un Zona di Tempu ta un region na Mundu, mas o menos dirigi pa e liñanan di longitud, ku tin un tempu uniforma i mada legalmente normalmente yama e tempu lokal. Pa konvention, e 24 zonanan di tempunan na munda ta computa nan tempu lokal komo un variashon di UTC ku ta e meridian di Greenwich, kada zona ta situa 14 grado oost i west di esun banda di dje. E punto di refferensia, e liña di Greenwich, ta na 0°. Tempu lokal ta e UTC plus e differencia di tempu for di e liña aki pa e lokashon menshona. Na theoria e subida ta sigui direshon oost inkrementa ku un ora kada 15°, te ku e liña internashonal di dato (longitud 180°). I e ta baha ku un ora kada 15° na direkson de ora e yega e liña internashonal di dato atrobe.


text:
Teaser titel:
Asento ta bai mas riba eksportashon
Teaser tekst:
Na diferente okashon di parti di KVK di Kòrsou a boga pa habri nos frontera i krea un merkado doméstiko mas grandi pa asina por logra mihó resultado pa e diferente sektornan komersial sigui krese. E idea pa amplia e volúmen di e merkado tabata a base di e pensamentu ku nos mes sosiedat ta relativamente chikitu i ku bastante lihé nos ta yega na e punto di saturashon di e merkado pa loke ta produkto i servisio. Ta nos tur ta keda drei den e sírkulo chikitu aki i ta nos ta kompetí ku otro, kasi pa mata, si nos no buska manera pa hasi e merkado aki masgrandi ku oportunidat i retonan nobo...


text:
Sabana Basora – Diabierna marduga.
Vocero di polis a duna e siguiente relato relaciona cu entradanan hudicial cu a tuma luga, durante oranan di diabierna marduga:
“Awe madruga Atraco Team y Recherche San Nicolas a hasi un entrada hudisial na 2 cas na Sabana Basora en total 5 persona a wordo deteni, 4 hende homber y 1 muhe. Probablemente e detencionan aki tin di haber cu diferente atraconan cu a tuma luga durante ultimo simanan. Durante e entradanan hudisial a hasi uso di Arrestatie Team. Presente tawata tambe CEA, e Hues Comisario y e fiscal”.
Manera ta wordo bisa, probablemente e detencionnan aki lo por ta esnan cu tawata comete atraconan ultimo dianan.
Probablemente tur e esnan deteni ta Arubiano, segun e vocero di polis.


text:
LAS VEGAS, – “Mi ta kere nan a pone un seis ganchu p’ami na mi kara, nos lo wak kiko e dòkter lo bisa”, asina Canelo Alvarez a bisa tokante un posibel pelea na desèmber próksimo, inkluso na unda nan a duna di konosé ku David Lemieux ta e posibel rival.
Aunke mester apuntá ku e pelea lo no bai ta bou di señal di HBO, esaki segun akuerdo di e promotor Óscar de la Hoya.
Álvarez a derota Golovkin pa desishon mayoritario na unda e la kita e títulonan di Konseho Mundial di Bokseo i dje Asosashon Mundial di Bòkseo for di e kazaho.
E mehikano a superá Gennady Golovkin pa desishon mayoritario pa asina konkista e título mediano unifiká, i posiblemente obligá pa bini ku un di tres pelea.
Den entrevista eksklusivo ku ESPN, Saúl, a rekonosé ku GGG ta un rival hopi duru, i aunke e la buska e nòkout e no tabata por a logra esaki. Pero esaki no por a evitá ku e ta keda konsiderá komo un dje triunfonan mas grandi di su karera, ya ku ta poko hende tabata pensa ku e lo a sali viktorioso den e di dos pelea kontra di Golovkin.
E suidat di pika a bolbe vibra despues ku e dos boksdonan a duna un gran bataya, despues ku e dos mió peso medionan di aktualidat a topa otro den rin na MGM Gran Hotel na Las Vegas.
20 spesialista despues ku e pelea entre Saúl “Canelo” Álvarez i Gennady Golovkin a finalisá, a koinsidí ku e duelo T-Mobile Arena na Las Vegas tabata hopi pareu.
Di nan tur ocho a mira “Canelo, ganá, i seis a mira Golovkin ganá, miéntras ku otro seis a mira e pelea komo un empate. Tur ku kos nos a ripití aki pa nos lektornan ta guia na un kaminda. Pelea lll entre e aktual kampeon mehikano “ Canelo” Alvarez kontra di “ GGG” Golovkin lo no tarda pa keda anunsiá.


text:
Diabetes ta un malesa cu ta presenta su mes ora cu e nivel di glucose den sanger ta daña den algun caso, e bisa, riñon y nervionan. No tur hende cu a wordo diagnostica cu diabetes ta presenta e sintomanan habitual manera sed, pia y man ta verdoof, perdida di peson inexplicabel y e necesidad di bay baño cada rato.
Siguientemente nos ta presenta algun sintoma poco conoci di diabetes. Si bo ta sinti cu varios di esakinan ta pasa cubo, pone atencion y bay dokter pa haci un check up.
- Iritacion di cuero
Un di e sintomanan aki cu ta poco conoci di diabetes ta bin ora cu e glucose den sanger ta ariba di e balornan saludabel y e cuero ta reseca y ta ocasiona comezon (itching). Bo por sinti comezon den bo mannan, bo brazanan, bo pianan. P’esey si bo cuero ta irita of bo ta sinti cu e grawatam bo mester analisa si esaki por ta causa pa e clima. Si no ta e caso, percura pa haci un examen di glucose den sanger. Diabetes ta afecta e circulacion sanguineo y bo partinan intimo ta esunnan cu por wordo afecta pa iritacion den bo cuero.
2. Casca of cuero di cabes seco
Hopi hende no por imagina cu saki por ta un sintoma di diabetes. Ora cu e nivel di sucu den sanger ta halto, bo curpa ta busca manera di elimina esaki a traves di orina, cual ta usual. No obstante, tin biaha, e eliminacion di likido dimas den zonanan di bo curpa ta wordo afecta pa deshidratacion. Esaki ta crea casca den bo cuero di cabes y por resulta un poco incomodo of iritante. E ta ocasiona tambe dermatitis seborreica, miho conoci como caspa. Door cu e cuero ta e organo mas grandi di e curpa, esaki por extende su mes pa full e cuero di cabes.
Ademas, e estado inflamatorio di e area ta brinda condicionnan faborabel pa e aumento di hong Pityrosporum, cu ta causa caspa. Ora cu e microorganisamo ta uza e vet di bo cuero di cabes como alimento, e tin chens di plama rapidamente den poco dia, manifestando su mes cu scamanan blanco chikito.
3. Roncamento
E sintoma aki kisas por sorprende bo un poco. Debi cu e problema di roncamento ta relaciona cu problemanan respiratorio ora di drumi por hisa e nivelnan di sucu den sanger. E condicion aki ta conoci como sleep apnea. Kisas e por zona fastioso, pero ta miho preveni e sintoma aki door cu ora di drumi por por libera hormoonnan di stress cu ta hisa e nivel di sucu den sanger. Ta di sumo importancia di haya tratamento y preveni e tipo di diabetes aki.
Roncamento ta relaciona cu un gran cantidad di malesnana cu hopi hende ta pensa cu no ta relaciona cu diabetes. Sin embargo, e ta un factor predominante pa e desaroyo di diabetes, pues e ta wordo provoca pa pausanan den respiracion debi cu e musculonan ta relaha cu ta stretch e canalnan respiratorio.
Ora cu e roncamento presenta e ta haci e entrada di oxigeno den e pulmonnan.
4. Problema cu oido
Bo tabata sa cu e perdida di audicion por ta un sintoma di diabetes? Si bo ripara cu cada biaha bo mester hisa e volumen di television mas pa bo por scucha of bo mester pidi un persona pa ripiti pabo loke el a bisabo, bay un dokter. Varios estudio a demostra cu e perdida di oido ta un forma di diabetes. Personana cu nivel sucu den sanger halto, ta haya un forma di lesion auditivo cu personanan cu nivel di glucose saludabel.
5.Cambio den vision
Diabetes ta produci cambionan den e fluido di bo curpay esaki ta afecta bo bista. Esaki ta un sintoma hopi comun. Sa pasa cu algun pashent cu a wordo diagnostica cu diabetes, por cuminsa wak miho.
Diripiente bo ta stop di uza bril ya cu bo por wak bon sin nan. Pero e mehoria aki no ta permanente. Unabes e nivelnan di glucose stabilisa, e pashent lo mester bolbe haci uzo di bril. Pero no tin mester di alarma, esaki no ta un retinopatia diabetico. Retinopatia diabetico ta haci cu e adernan tras di bo wowo ta blokia. Den e etapa trempan di diabetes e bista no tin capacidad di focus bon ya cu e nivelnan di glucose de sanger ta hatlo.
E sintomanan aki tin biaha bo no ta worry cun’e. Pero si bo ta ripara algun di e cambionan aki, hunto cu algun di e sintomanan comun, acudi na un specialista pa e dunabo un diagnostico y tratamento adecua.


text:
Huidige artikelen
donderdag 24 november 2016 - Tin 4 dia so mas pa laga Departamento di Impuesto yuda bo yena e formulario di inkomstenbelasting 2015
Ta duna ayudo na YMCA San Nicolas y oficina na Camacuri
ORANJESTAD – Departamento di Impuesto ta recorda cu actualmente ta tumando lugar e campaña pa brinda asistencia na e clientenan cu no por yena e formulario di declaracion di inkomstenbelasting 2015. E campaña ta termina dia 30 di november proximo y pues falta 4 dia (di trabou) so mas pa por ricibi ayudo. E clientenan por acudi na oficina principal na Camacuri of YMCA San Nicolas. Ta duna ayudo di dialuna pa diabierna for di 8’or mainta te cu 4’or atardi y no tin mester di haci un cita. Tur cliente cu ta cumpli cu e condicionnan ta bon bini.
Kendenan por participa?
1. Tur persona soltero cu tin un entrada bruto di no mas cu Afl. 50.000,-;
2. Tur persona casa cu – hunto - tin entrada bruto di no mas cu Afl. 75.000,-.
No por brinda ayudo na esnan cu tin un empresa propio of cu ta traha riba nan mes.
Na unda ta duna ayudo?
Trece documento
Departamento di Impuesto ta pidi su clientenan pa trece e formulario di declaracion 2015 hunto cu tur documento necesario relaciona cu entrada y gasto, tanto na Aruba como den exterior.
Ta importante pa inclui tur comprobante necesario den e declaracion. Tambe ta recomenda pa e cliente mes yena e seccionnan cu ta trata su informacion personal y di su famia. Ta trata aki di e seccionnan 3, 4, 5 y 25. Si ta trata di un pareha casa, mester tin tambe e ‘persoonsnummer’ di e señora.
Dia 30 di november ta ultimo dia cu por ricibi ayudo. Ta pidi tur cliente pa tene cuenta cu e fechanan pasobra no lo extende e campaña di ayudo aki.
Gerencia di Departamento di Impuesto
24 di november 2016


text:
Disclaimer
Curaçao Cares ta aspirá pa mantené e wèpsait aki ku mas tantu kuido posibel. Un gran parti di e informashon den e wèpsait aki a ser presentá dor di varios organisashonnan i proveédor di aktividat di sostén. Curaçao Cares i Oranje Fonds no ta responsabel pa e eksaktitut di e informashon ni e kalidat di e servisionan. E organisashon CURA DOET no ta responsabel di niun forma òf grado, deribado di e uso di òf e konfiansa den e informashon ku ta ser proporshoná den e wèpsait aki.
E kontenido, e diseño i e fotografía den e wèpsait aki ta basá den e derechonan di propiedat intelektual di Oranje Fonds i derden. Pa e motibu aki, no ta permití di kopia, divulgá i /òf realizá kambio na (parti di) e wèpsait aki sin konsentimentu di antemano por eskrito di Oranje Fonds digitalmente òf di otro manera.


text:
Reina Juliana
Juliana Louise Emma Marie Wilhelmina; 30 di April 1909 – 20 di Maart 2004) tabata reina di Reino Hulandes entre 1948 y 1980. E tabata e unico yiu di Reina Wilhelmina y su esposo, Principe Henry.
Matrimonio[editá | editá fuente]
Na e Weganan Olympico di Winter 1936 na Bavaria, el a sera conoci cu Principe Bernhard di Lippe-Biesterfeld, un aristocrata Aleman hoben. Princesa Juliana a namora di Principe Bernhard. Su amor p'e tabata asina profundo cu el a sa di soporta nan separacion durante e guera y tambe e relacionnan extramarital di Principe Bernhard y su yiunan ilegitimo. Princess Juliana y Principe Bernhard a haya cuater yiu: Princesa Beatrix (naci na 1938), Princesa Irene (naci na 1939), Princesa Margriet (naci na 1943) y Princesa Christina (naci na 1947).
Durante e Segunda Guera Mundial el a biba den exilo hunto cu su yiunan na Ottawa, Canada.
Coronacion[editá | editá fuente]
Reina Wilhemina,mama di princes Juliana a abdica na 1948. Despues di esaki a corona Princesa Juliana como Reina di Reino Hulandes. Su yiu muhe, Princesa Beatrix, a sigui'e como reina na 1980, despues di su abdicacion. [1]
Durante su reino, tanto Indonesia como Suriname a declara nan independiencia (na 1949 y 1975).
Su fecha di nacemento te dia di awe ta celebra bou di nomber di Koninginnedag den Reino Hulandes.
Notanan[editá | editá fuente]
- ↑ "H.M. (koningin Juliana) Juliana Louise Emma Marie Wilhelmina". Parlement en Politiek


text:
Huidige artikelen
vrijdag 3 februari 2017 - Recordatorio: por pasa busca e pakete 2017 di loonbelasting, BBO/BAZV, BBV, BBVAM, Speelvergunningsrecht y Toeristenheffing
Mester pasa personalmente na Departamento di Impuesto
ORANJESTAD – Departamento di Impuesto ta recorda su clientenan di loonbelasting, BBO/BAZV, toeristenheffing, speelvergunningsrecht, bijzondere belasting verblijf (BBV) y bijzondere belasting op verhuurauto’s en verhuurmotorfietsen (BBVAM), cu por pasa busca e pakete cu ta contene e formularionan di declaracion pa aña 2017. Departamento di Impuesto ta entrega e paketenan concerni na su clientenan.
Contenido di e paketenan
Pa cada tipo di belasting menciona lo otorga 1 pakete cu ta contene 12 formulario di declaracion. Solamente e paketenan di loonbelasting ta contene 12 formulario di declaracion hunto cu 1 formulario di ‘Verzamelloonstaat’, 1 formulario di ‘Verzamelstaat opgaaf derden’, 1 Werknemersverklaring, 1 Loonopgaaf y 1 Opgaaf derden.
Na unda por busca e pakete?
Por busca e paketenan na oficina principal di Departamento di Impuesto na Camacuri, na e local banda di unda ta busca plach’i number di auto. E orario di servicio ta: 8:00 am – 4:30 pm.
Alabes ta conseha tur cliente pa bin cu e persoonsnummer di e empresa. Esaki ta pa facilita cu e proceso di entregamento di e pakete na e cliente ta bay mas lihe.
E conseheronan lo mester trece un carta di apoderacion di cada un di nan clientenan na momento di busca e paketenan.
Cliente cu no a registra ainda
Pa e clientenan (nobo) cu no a registra ainda sea pa loonbelasting, BBO/BAZV, Toeristenheffing, Speelvergunningsrecht, BBV y/of BBVAM, ta bay un apelacion pa pasa na oficina di Departamento di Impuesto mas pronto posibel pa cuminsa cu e proceso di registracion.
Departamento di Impuesto ta haci un apelacion na tur cliente y consehero pa no warda te na ultimo momento, debi cu esaki por trece un fluho di cliente enorme, cu ta causa cu e tempo di espera ta bira mas largo. E fecha final pa haci e declaracion y pago di luna di januari 2017 ta 15 di februari 2017.
Gerencia di Departamento di Impuesto
3 di februari 2017


text:
Huidige artikelen
woensdag 24 mei 2017 - Dia 29 di mei ta ultimo dia pa paga debe atrasa di impuesto di vehiculo di motor
Ta importante pa no keda pospone e pago
ORANJESTAD – Departamento di Impuesto ta recorda tur doño di vehiculo di motor cu recientemente a ricibi un carta di recordatorio pa motibo cu tin debe atrasa di impuesto di vehiculo di motor, cu e ultimo dia pa haci e pago ta 29 di mei 2017.
E cliente cu ta di opinion cu e informacion den e carta di recordatorio ta incorecto mester yena e formulario ‘Verzoek vermindering motorrijtuigbelasting’ no mas laat cu dia 29 di mei 2017. E formulario aki ta riba e pagina principal di e website www.impuesto.aw. Cliente ta yena e formulario digital y mand’e via e-mail pa Departamento di Impuesto cu lo percura pa e cliente haya contesta.
Ta importante pa no keda pospone e pago y core risico di haya un cobransa adicional.
Gerencia di Departamento di Impuesto
24 di mei 2017


text:
Dicho i predikashinan tin un kos komun: nan semper ta aplikabel riba otro hende, nunka riba nos mes.
E yamada pa union, den hopi di e kasonan ta e eksigensia di pòko hende pa hopi hende bai na nan amen.
Esun ku ta kontra unifikashon mas grandi den mundu, ta kontra progreso di humanidat.
E yamada pa komunikashon, den hopi di e kasonan ta e eksigensia di pòko hende pa hopi hende skucha nan.
E balor di loke ta bon ta dependé di e grado den kua e ta dirigí riba otro hende.
E libertat mas grandi ku tin ta esun di por limitá nos mes libertat na fabor di e libertat di otronan.
Libertat no ta un lisensia pa hasi loke nos ke, ma pa por hasi loke nos mester hasi.
Esun ku ke duna mas di su mes, mester oumentá su mes.
Pa kasi tur kreyente, boluntat di Dios ta konosí ku un siguridat kasi absoluto; e úniko problema ta, ku Dios tin mes tanto boluntatnan - hopi biaha kontradiktorio - ku tin kreyentenan.
No ta sekularismo, ma ideología i religionnan ku ta kousa mas tantu intoleransia.
Esun ku ta duna un arma na un mucha, no ta hasi di e mucha asesino, ma di su mes.
Esnan ku ta produsí armanan y esnan ku ta bende nan, no ta menos kulpabel ku esnan ku ta uza nan.
No ta eksistí un " Creator ex nihilo" (= Kriadó for di nada) pasobra Dios no ta "nihil" (nada) pero "omnia" (tur kos).
Esun ku ke kaba ku tur maldat mester kaba ku tur libertat i esun ku ta kaba ku tur libertat ta un tirana.
Plaser no ta meta di pashon seksual ma su medio.
Nos no ta risibí stimashon dor di pidi'é, ma dor di dun'é.
E grado di stimashon ta igual na e grado di libertat ku e ta duna.
E hende-muhé, di kua hende-homber ta soña, i e hende-homber di kua hende-muhé ta soña ta sisti solamente den nan soño.
Mucha-homber ku ta mira un ángel den kada mucha-muhé, aparentemente no tin ruman-muhé.
Hende no ta biba pa keda na bida ma pa sigui biba!
Ekonomista i meteorológonan ta bakiyano den splikashon di kon nan pronóstikonan no a bira berdat.
Antropólogo i psikólogonan soshal tin un dùim diki pa chupa nan deskubrimentonan sientífiko for di dje.
bèk pa página inisial.


text:
Terser Karta Habrí na Poder Hudisial
E GENERAL MERIKANO Wesley Clark a sugerí resientemente pa sera siudadanonan radikal den kampamentunan di konsentrashon (‘concentratiekampen’). Esaki no ta fantasia. Google é na: ‘Wesley Clark Internment Camps’ y lo bo haña e clip na Youtube. El a bisa esaki den kuadro di e asina yamá ‘Guera kontra Terorismo’.
Ban suponé ku e no tabatin e intenshon pa sugerí ku ‘desempleadonan’ tambe ta kai den e kategoria di ‘siudadanonan radikal’, ounke el a menshoná nan komo ehèmpel. For di e konteksto di loke el a bisa, nos por dedusí ku probablemente e tabata referí na personanan ku no ta ‘leal’. Tanten ke e konflikto ta andando, asina Clark a bisa, esnan no ‘leal’ mester wòrdu será den kampamentunan. Clark a finalisá hasiendo un yamada riba e Aliadonan di Merka, esta Inglatera, Alemania y Fransia, pa nan tambe kuminsá prepará pa esaki.
DANKI DIOS Clark no a menshoná Hulanda. Pero kòrda ku Hulanda komo miembro di NATO tambe ta envolví den e lucha kontra ISIS. Pues, nos por verwagt di mira kampamentunan di konsentrashon na Hulanda?
Den ki sorto di baina nos a haña nos mes aden? E eko di Segundo Guera Mundial ta resoná klaramente. Na Boneiru tabatin un kampamentu asina. Durante Segundo Guera Mundial gobièrnu a sera tur Aleman bibá na Antia eiden. Despues di Guera algun di nan e keda aki y a yuda rekonstruí Boneiru.
KIKO LO PASA nos no sa. Pero un gran eksploshon mundial ta probabel. Kisas por hasi algu ainda pa skap’é. Pero nos por wèl lubidá ku polítika lo trese solushon. Polítika a kai presu den un kas di araña. Ta sèn y poder so ta blèndu nos polítikonan. Ta nan mes ta responsabel pa e situashon eksplosivo aktual. Ta p’esei Poder Hudisial ta e úniko ku kisas por hasi algu ainda.
Pero e ora ei mester skrap e doktrina di Chekeo Marginal (‘Marginale Toetsing’). E doktrina aki ta enserá, simplemente bisá, ku Korte ta hopi kouteloso pa dikta fayo kontra gobièrnu. Den kasonan ku por tin konsekuensia polítiko huesnan kasi semper ta preferá di keda afó. Pues ora abogadonan ta hiba kasonan di Derecho Humano ku por tin konsekuensia polítiko, kasi sigur Korte lo nenga di mete. Hues ta laba man. No ta su asuntu.
KORTE TA DEFENDÉ SU MES bisando ku huesnan no a wòrdu elegí. Ta p’esei nan no tin derecho pa mete den polítika. Wèl, kisas 25 aña pasá e èksküs aki tabata bálido. Pasobra e tempu ayá, demokrasia tabata eksistí ainda. Pero no mas. Demokrasia a wòrdu destruí bou di supervishon di Hues mes, nos por bisa, pasobra Korte semper a opta pa no mete!
Korte mester realisá ku e ta un parti legítimo di demokrasia. Pueblo ta nombra huesnan via di su representantenan, espesífikamente pa bisa kiko ta Hustu y Korekto. Tarea di Korte NO ta pa traha lei, ni pa ehekutá lei. Esei ta tarea di polítika. Korte su tarea ta pa atendé ku tur kaso ku siudadanonan ta hiba dilanti. Y Hues semper mester disidí konforme Lei Natural y Derecho Humano. No tin niun lei ku ta preskribí ku huesnan no mag hasi esei. Al kontrario, nos Konstitushon (Grondwet) ta instruí huesnan pa hasi esei. Pues Korte tin tur derecho y hasta obligashon pa mete! Si te nesesario den polítika tambe!
PERO KASI SEMPER HUESNAN ta skohe pa keda afó. Te ku awor a yega asina leu ku nos por tende e eko di Segundo Guera Mundial: kampamentunan di konsentrashon y e deklarashon di lealtat di 1943. Mirando e realidat aki, tempu a yega pa huesnan envolví nan mes aktivamente. Huesnan so tin e poder estatal nesesario pa POR intervení. Pueblo solamente por rebeliá òf guli. Pero huesnan ainda tin chèns y derecho pa hasi algu pa evitá desaster.
Un di e esnan ku a atvertí hopi aña promé ku Segundo Guera Mundial tabata e outor Ingles Aldous Huxley. Niun hende kier a tende, ounke intelektualnan rònt mundu tabata lesa tur su bukinan. Mirando ku Huxley no a logra, ami ta kere awor ku ami sí por konvensé nos huesnan? Pa ser honesto, mi no ta verwagt nada. Úniko kos ku mi por bisa ta, ku mi ta bai purb’é.
Bonaire, 11 ougùstùs 2015
Michiel Bijkerk, abogado


text:
-
Contact
- lionel_326@hotmail.com
Pronto Aqualectra lo tin ku bai rekompensá pueblo kada bes ku koriente bai.
Reading Time: 4 minutes
Aktualmente señor Darick Jonis ta dirigí Aqualectra komo direktor interino pa Aqualectra i e ta kandidato fuerte pa bira direktor general di Aqualecra. Sinembargo, e lo bai hañ’é ku un tarea fuerte, komo ku Aqualectra a pèrdè un kaso kardinal den Hoge Raad.
Desishon di hues den e kaso aki lo bai tin konsekuenshanan bastante serio pa tantu Aqualectra komo Gobièrnu di Kòrsou. Esaki ta pone ku Parlamento di Kòrsou lo tin ku bai reuní mas pronto posibel riba e punto aki, ya komo ku tin un desishon di hues ta kologá riba kabes di Aqualectra ku ta obligá nan duna un rekompensa na tur kliente ku sufri interupshon di suministro di koriente. Rekompensa pa daño i perhuisio dor di interupshon di servisio ku un kompania ta brinda ta komun na Hulanda, pero ta algu ku na Kòrsou aki nos no a kustumá kuné i e un responsabilidat ku Aqualectra na e momentunan aki no por karga.
Ta trata aki di e kaso AWB 15/5684 NL:AQLS kual a trata apelashon di un demanda ku un sivil a entamá kontra e kompania di Aqualectra. Segun e suidadano aki, den vários okashon koriente a bai na su kas, pone ku el a pèrdè su frishidèr, stof, èrko i últimamente su lèptòp kual e ta uza p’e gana su pan di kada dia kuné.
Na vários okashon e suidadano aki a entamá kaso kontra Aqualectra pero a pèrdè tur e kasonan komo ku segun pólisa di Aqualectra, nan no ta para responsabel pa niun aparato elektróniko ku daña na momentu ku surgi un interupshonnan riba nan retnan di koriente.
Sinembargo, riba e fecha 13 di mart 2016, koriente lo a bai bin bèk, kimando lèptòp di e persona en kuestion, kual nèt n’e momentu ei e tabata trahando riba un proyekto grandi. E suidadano aki, a bolbe entamá kaso kontra Aqualectra, kaminda el a eksigí daño i perhuisio komo ku el a pèrdè henter e manuskrito di su proyekto. Esaki a kousa retrasonan pa ku lansamentu i publikashon di e proyekto ku hopi hende tabata spera. Den un ‘kortgeding’, e suidadano di forma sorprendente a gana e kaso kontra Aqualectra.
Tabata Aqualectra e bia aki ku no a keda kontentu i a apelá e kaso. Den korte di apelashon Aqualectra a bolbe pèrdè e kaso, ya komo tin leinan internashonal ta protehá e profeshon di e suidadano ku a bira víktima di Aqualectra. Segun e veredikto di korte di apelashon, e proyekto di e suidadano tabata algu grandi di interes general pa komunidat di Kòrsou i den niun sirkunstansia nada ni niun hende no por stroba e proyekto aki di keda kristalisá. Aqualectra no a keda kontentu akinan tampoko i a bai Hoge Raad na Hulanda. Akinan e suidadano a duna un disertashon den su ‘zelf pleidooi’ ku a pone ku e huesnan a bolbe dun’é rason i asta aprobá su petishon pa asina obligá Aqualectra pa drecha su mashinnan, òf kada bes ku koriente bai, e lo tin ku rekompensá kada kas di famia ku sufri interupshon di suministro di koriente ku 250 florin.
Mirando ku praktikamente tur dia koriente ta bai den un bario na Kòrsou, ta premirá ku Gobièrnu di Kòrsou lo tin ku bai yuda Aqualectra drecha nan sistema purá, òf Aqualectra lo tin ku bai saka a lo ménos 60 mil florin tur dia na rekompensa. Esaki lo redundá den un gastu di 1.8 mion florin pa luna, i ta sigur un gastu ku e kompania di utilidat lo no por karga a largo plaso.
E proyekto di e suidadano, kual ta e konosido eskritor Lion Spratt, a keda kristalisá, i su buki ‘Hink’é aden’—no opstante tur e interupshonnan di koriente—a subi merkado tòg, i tur hende por haña esaki kumpra na Mensing’s Caminada.
E profeshon di e eskritor aki ta algu protehá pa leinan internashonal, ya komo su bukinan manera ‘Awa, Habon ku Past’i Djente‘, ‘Niun Pataka‘, ‘Kibra Hacha’ i ‘Hink’é aden’, ta bukinan ku ta kura strès, depreshon i tristesa dor di kousa alegria. Tambe a keda probá ku nan ta sana kurasonnan destrosá, i asta duna hende kompaño emoshonal i seksual den momentunan di soledat. Tur esaki pa un preis hopi mas barata ku sinta bebe alkohòl tur dia pa lubidá doló i tristesa.
P’esei e huesnan a baha riba Aqualectra ku tur peso di lei. Nos lo keda pendiente pa reakshon di Aqualectra riba e kaso aki.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
E tema di e reunion di Caribbean Mercantile Bank di diabierna, segun Sr. Rudy Geerman lo ta pa purba convence e trahadonan pa no afilia na un sindicato.
Ta hopi straño cu un banco ta didici di cera pa mita dia, pa bay na un reunion cu e trahadonan na un luga neutral. No ta straño cu Sr. Capriles ta na Aruba, ya cu Caribbean Mercantile ta afilia na Maduro & Curiel’s Bank di Corsou. E tema lo ta mescos cu mas o menos 30 aña pasa. E tempo ey tambe e trahadonan tambe kier a afilia na sindicato, e tempo e ta Sr. Ronny Caceres a bin Aruba, pa stroba e trahadonan di afilia. Dus loke ta bay pasa ta di purba na convence nan di no afilia na sinidcato.
Por sinti cu tin tension enorme, sea cu ta bay sindicato, of no ta bay sindicato. Aunke FTA ta convenci cu e trahadonan si kier bay sindicato. Ta papia aki di mas o menos 300 persona. Defunto Sr. Lio Capriles semper a bsia cu banco ta pa yuda hende. Pero awendia esaki a bira negoshi y no ta worry cu nada mas.
E tipo di mentalidad ta, cu ami ta pagabo, consecuentemente abo no mester zorg pa no busca pa yudabo, paso “ami t’ey anytime p’abo’. Esey no ta e manera corecto. E sindicato e compania no tin gasto, ta e trahado ta esun cu ta paga su contribucion. Simplemente e mentalidad “abo ta traha pami”, pero e compania ta “yudabo na SU manera”. Si e compania tin miedo ta paso e tin algo di sconde. Pa haci uzo di bo derecho, esey pa e compania ta un delito.
Abogado di FTA, mr. Hose Figaroa, a bisa cu e caminda di referendum ta loke a wordo dicidi, mirando e caminda cu banco a scoge e caminda pa no reconoce e sindicato y no ta keda sindicato otro opcion. A splica e trahadonan tambe kico ta e pasonan cu lo wordo tuma. Durante e ultimo reunion cu e trahadonan, a haya feedback di e trahadonan di kico ta e problemanan cu ta biba actualmente na pia di trabao. E grupo cu a bin e reunion ultimo ta hopi mas grandi cu biaha pasa, e preocupacion ta hopi grandi.
Mas aleu, mr. Figaroa a bisa cu banco, sin un dia a haya sa kico ta e deseo di FTA na nomber di e trahadonan. E actitud ey lo ta comprendibel si a sinta na mesa cu sindicato y ta bin cu exigencianan demasiado halto. Pero ta reina un panico den e banco pa cu sindicato. Si un sindicato ta asina malo, pakico tin banconan cu tin mas di 40 aña cu ta miembro di sindicato.
E referendum ta encera cu ora cu e doño di trabao no ta reconoce e sindicato boluntariamente, mirando cu banco no kier a reconoce e sindicato, pa yega na un CAO, via mediador di gobierno ta bay wak si tin mayoria trahadonan na banda di sindicato, ta yama un referendum. Ley ta establece cu unabes bo tin mayoria, banco ta obliga di negocia un contrato colectivo.
Ta papia asina hopi tempo di e buki di regla, e Blue Book, awo kico ta e problema ta si sindicato haya input den kico e trahadonan kier wak mehora. E Blue Book manera cu e ta awo, ta unilateral. E por pone, kita sin cu e trahado tin algo di bisa. Un contrato colectivo ta wordo negocia tanto di banda di e dunado di trabao y sindicato, na nomber di trahadonan.
Sr. Geerman, mas aleu a sigui bisa, cu tabata tin deseo di afilia, pero tabata tin temor. Loke a pone e hemchi yena ta cu a haya un carta, unda cu banco ta informa cuc banco lo elimina 50% di tur e beneficionan. E motibo ta cu e compania no ta gana suficiente placa, door di e horcan cu a pasa na St. maarten. Esey ta e preocupacion mas grandi di e sindicato.
Tin trahadonan cu a traha pa 30, 40 aña largo a traha, dedica nan bida na e banco y esey ta e preocupacion. E miho manera tabata pa a yama un reunion cu e trahadonan y dialoga pa asina yega na un consenso. E banco en principio no por uza e horcan di St. Maarten, ya cu tur edificio na St. Maarten ta sigura. Tur instituto financiero a gana placa na 2017, kisas menos cu na 2016.
Por ultimo, mr. Figaroa, di experiencia por bisa cu e reunion di diabierna, no ta un reunion, pero ta un labamento di celebro. Ta importante pa sa, cu tanto den leynan local como tratadonan internacional, na 2013 a cambia nos codigo civil, cu un doño di trabao no por stroba e trahadonan pa afilia na un sindicato. No por tuma represalia riba un trahado pa cu esaki, a base di articulo 16.14 ZA, segun mr. Hose Figaroa. Si cos por ta bon of malo, e trahado tin e libertad pa dicidi si e kier afilia na sindicato.
Por ultimo Sr. Geerman di FTA a bisa cu pa otro siman nan lo entrega e carta pa referendum na mediador di gobierno, Sr. Anselmo Pontilius. Y nan lo keda pendiente di e trahadonan di CMB.
Reunion di diabierna cu trahadonan di CMB lo ta pa stroba nan di afilia na FTA
E tema di e reunion di Caribbean Mercantile Bank di diabierna, segun Sr. Rudy Geerman lo ta pa purba convence e trahadonan pa no afilia na un sindicato.


text:
-
Contact
- lionel_326@hotmail.com
Situashon ta birando tenso na Venezuela.
Reading Time: 2 minutes
Protestanan a kuminsá na suidat di San Cristobal, dor ku e ekonomia na Venezuala ta empeorando.
Un taksista a bisa ku tur dia e tin ku lanta 5or di mardugá, bai para den rei pa kue gasolin.
Protestanan a kuminsá na suidat di San Cristobal, dor ku e ekonomia na Venezuala ta empeorando.
E grupo di protestantenan te ainda ta chikí, pero e malkontentu ta grandi. Tin hopi skarsedat di produktonan básiko, kual ta kousa un frustrashon den e pais i pone preshon riba e gobièrnu sosialista di Nicolas Maduro.
E studiantenan ku ta akusá e gobièrnu di Maduro komo korupto, ta menasá di lanta demostrashonnan grandi atrobe. E protesta di aña pasá, no a logra su meta. Segun un studiante, e pueblo tabata tin miedu. Pero aña aki e miedu lo kita debí na e skarsedat.
Un taksista a bisa ku tur dia e tin ku lanta 5or di mardugá, bai para den rei pa kue gasolin.
“Komo suidadano di un pais ku ta riku na petroli, nos ta sufri muchu”, asina e taksista a bisa.
Dor di e bahada den preis di krudo, e pais no ta produsí sufisiente plaka. Maduro a baha 10 dia largu pa diferente pais pa wak ken por yuda baha produkshon di petroli, pa asina subi e preis bek, pero e no a logra nada.
Oposishon ta yamando protestanan pasivo. Debí na un gobièrnu debil, tin chèns ku nan lo no por sobrebibí un protesta manera esun di e aña anterior.
Aki na Kòrsou nos tin ku wak bon, paso en bes di barku di fruta, ta barku di ilegal lo drenta. Kòrsou por ta mal mama, pero e masha bon madrastra pa tur estranhero.
Fuente: Reuters
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
E tan anticipa SETAR Tech Adventure a cuminsa y ta trata di un evento nobo nobo specialmente pa muchanan di 7 pa 12 aña cu tin interes den tecnologia, sciencia y inovacion.
E prome grupo di muchanan cu a keda selecta entre 7 cu 9 aña a cuminsa e dia yen di animo, SETAR Tech Adventure ta e siman aki tur dia entre 9or di mainta pa 1or di merdia y muchanan entre 10 cu 12 aña lo atende di 2or pa 6or di atardi.
Durante tres dia SETAR ta duna muchanan diferente splicacion y muestranan di lo ultimo den tecnologia, manera coding, 3D design, 3D printing, animation, electronics, virtual reality, laser cutting, robotica y mucho mas. Na final di cada sesion e muchanan lo tin oportunidad pa experimenta cu locual nan a siña.
E ta un siman di aventura tecnologico. Durante e di cuater dia, e muchanan lo por traha riba nan mesun projecto.
Diabierna dia 22 di juli 2016, SETAR Tech Adventure termina cu tremendo Expo cu lo tuma lugar na SETAR Store.
Riba e dia aki e muchanan lo expone locual nan a traha durante siman. Esaki ta habri pa publico y tur por bin pa mustra nan sosten y interes pa e trabao di e muchanan. Tambe, lo tin varios gadgets y experimentonan interesante pa adulto y mucha por experiencia, manera Virtual Reality, robotica cu lego, hologram traha cu celular y mucho mas. Entrada na Expo ta completamente gratis.


text:
Dama i kabayeronan, públiko presente, pueblo di Kòrsou..bonochi!
Awe riba Dia di outonomia, nos ta selebrá ku 7 aña pasá Kòrsou ofisialmente a bira pais outónomo den reino huntu ku Hulanda, Aruba i Sint Maarten.
Un dia importante no solamente pa nos reflehá riba e kaminda ku nos a kana pa yega na un pais outónomo.
Pero tambe pa nos para ketu na loke outonomia ta nifiká pa nos awe i pa nos futuro serkano.
Lagami kuminsa na tribi di bisa ku nos autonomia no ta definí solamente pa nos areglo di estado, nos statüt òf e leinan di konsenso.
Nos outonomia no ta definí pa struktura, ni modelo, ni regulashon.
E definishon berdadero di outonomia bo no ta haña den niun buki di lei, niun buki di gobernashon i tampoko den niun dokumento riba konstelashon estatal.
Paso nos OUTONOMIA ta muchu mas ku esei.
Awe riba dia di outonomia, pero tambe tur dia, ban puntra nos mes:
Kiko nos OUTONOMIA ta nifiká pa nos?
Kon nos ta bai definí nos OUTONOMIA AWE, den presente?
Nos tur sa ku no ta 4 muraya i un dak ta hasi un kas un hogar.
Un kas realmente ta bira un bibienda ora ku huntu ku bo sernan kerí bo ta hasi e espasio entre e 4 murayanan…bo bibienda ideal….bo hogar.
Meskos ta e kaso ku nos OUTONOMIA.
Nos statüt i e areglo di estado ta simplemente un erante meskos ku e 4 murayanan.
Un biaha mas, nos OUTONOMIA ta muchu mas ku esei.
Ta keda na nos ku ta forma e pais outónomo aki pa disidí kon nos ta bai invertí den e kas.
Ki kaminda nos kier kana pa yega na e kas di nos soño.
Kon nos ta supla bida den e kas i hasié e bibienda ideal ku nos tur kier biba aden. Nos Dushi Kòrsou…
Esei netamente ta outonomia: e forma ku nos kier duna nos destino kontenido i realsá e pais ku nos ta deseá.
Outonomia, pues, ta e abilidat pa hasi eskoho I siña for di e eskohonan aki. E ta e abilidat pa analisá nos mes kritikamente pa nos por rekonosé kaminda ku nos mes ta faya ku nos mes i tambe unda tin oportunidat pa siña i kolaborá ku otronan pa nos por progresá.
Outonomia ta e balor ku nos ta duna nos mes i nos pais.
Personalmente mi ta kere ku nos mester duna kontenido na nos outonomia na e siguiente manera:
Na promé lugá, dor di ta inklusivo i buska partisipashon di un i tur.
Komo pais outónomo ta na nos pa sòru ku tur suidadano ku ta forma parti di e famia ku ta Kòrsou, ta benefisiá i tin oportunidat pa partisipá.
E hóben, e trahadó, e mayor, e maestro di skol, e empresario i e politiko.
Ta #huntu komo un nashon nos ta bai duna direkshon na desaroyo di nos pais i p’esei kada hende, kada grupo i gremio su aporte ta importante pa yuda konstruí nos pais,…blòki pa blòki. Esaki ta inkluí tambe esnan bou di nos ku ta kere den un pais independiente.
Paso un komunidat inklusivo ta para habrí pa diferente interes i asta pensamentunan opuesto, pero ta purba na yega na un balansa a base di e prinsipio ‘win-win’. Kaminda nos tur ta sali ganá.
Ora nos laga diferensia di opinion tene nos den un grip di konflikto i deskonfiansa, nos ta stroba nos mes di kosechá for di e forsa kolektivo ku nos tin komo un komunidat diverso. Ta nos mes outonomia i desaroyo nos ta stroba.
P’esei mi ta kontentu ku awe aki na forti mes nos ta mira un bunita ehèmpel di partisipashon i inklushon. Diferente persona, ku diferente trayektoria, diferente edat, ku nan perspektiva úniko sintá huntu pa kompartí i kontribuí nan pensamentu riba kiko nos tin ku hasi komo pais outónomo pa realisá nos máksmimo potensial.
No ta gobièrnu so ta responsabel pa nos outonomia duna e frutanan deseá….pero nos tur!
Pues, na di dos lugá, ban duna kontenido na nos outonomia dor di asumí responsabilidat i mustra kompromiso kolektivo.
Komo pais outónomo ta na nos pa determiná e direkshon ku nos ta bai komo pais dor di asumí nos responsabilidat kompartí i mustra kompromiso ku bienestar di e pais aki den tur lokual nos ta hasi.
I sigur na e momentunan aki, ku nos ta den un situashon kaminda nos ta enfrenta retonan enorme…e ‘perfect storm’ di un ekonomia stanká, hendenan ku ta pèrdè trabou i falta di entrada pa hasi e invershonnan nesesario, kual ta resultá den un situashon social, insertidumbre i falta di seguridat ku mester di nos tur su atenshon.
Komo pais outonomo, ta nos responsabilidat i kompromiso pa enfoká nos esfuersonan i pensa pafó di e kuadronan ku nos tin kustumber di pensa pa nos por kambia direkshon i realisá bienestar general.
Nos outonomia ta nifiká ku ora nos trompeká, tambaliá, kai, nos mester por konta na promé instante riba nos mes pa lanta kabes bèk, kita stòf for di nos kurpa i sigui move pa dilanti.
P’esei, na di tres lugá, mi ta konvensí ku nos outonomia tambe ta dependé di nos propio kurashi i ambishon.
Mi ta ripití: Ta nos ta karga nos outonomia! E kontenido di nos outonomia ta den nos man.
Nos ta outónomo pa realisá, por ehèmpel, un sistema di formashon pa prepará nos pa siglo 21. Ban tuma kurashi i realisá esei!
Mi ta kontentu ku siman pasá a duna inisio na un diálogo di enseñansa p’asina #huntu nos delineá e direkshon di nos sistema edukashonal. Esaki ta un muestra di kon nos mes por duna kontenido na nos outonomia.
Nos ta outónomo tambe pa forma un komunidat den kua suidadanonan tin ainda mas empatiá ku otro…ta saka man yuda otro …ta selebrá nos logronan i traha #huntu pa realisá nos potensial.
Nos ta outónomo pa stimulá un desaroyo duradero kaminda ta krea trabou digno i oportunidat pa tur famia; espesialmente ta e siguiente generashon.
I Aki mi kier hasi un yamada na tur sektor den komunidat: sindikalismo, komersio, NGO’s, iglesianan, sientífikonan, deportistanan, prensa i sigur polítikonan: Ban duna nos outonomia kontenido dor di kana dilanti, mustrando ambishon den e meta pa logra progreso pa nos komunidat.
Por último, ban duna kontenido na nos outonomia dor di kolaborá mas i mihó.
Kolaborá ku otro aki na Kòrsou, kolaborá ku otro pais den region i mundu, i naturalmente kolaborá den Reino.
Nos komunidat a skohe pa un base di kolaborashon ku otro paisnan den reino.
I reino no ta hulanda só. Nos tambe ta reino.
Kòrsou, Aruba i SXM tambe ta reino.
Nos reino ta partí riba diferente kontinente: I pues nos frontera ta krusa di Latino-amerika te Oropa.
Ban rekonosé e potensial enorme di e echo ei i ku nos ta forma parti di un reino ku ta konsistí di 4 pais kaminda nos por siña di otro i kompartí ku otro na benefisio di nos hendenan. Tá outónomo den reino ta nifiká ku si nos pone kabes i man huntu pa fortifiká seguridat, enseñansa, desaroyo ekónomiko i kuido, nos por yega mas leu…mas lihé.
‘Steunend op eigen kracht, maar met de wil elkander bij te staan.’ .. ainda ta konta!
Nos por, i nos lo logra! A base di nos propio forsa, nos deseonan, nos interesnan i dor di asumi nos propio responsabilidat. No a base di debilidat, negativismo, miedu òf frustrashon, pero a base di nos fortaleza: ambishon, amistat i fraternidat.
Nos por skohe di keda sin hasi uso di e oportunidatnan ku forma parti di reino ta ofresé nos, òf nos por skohe pa probechá di esaki i fortifiká nos mes pais i alabes nos reino.
Nos outonomia ta reflehá un kaminda largu ku nos a kana komo komunidat. Un kaminda ku diferente hende a soña, lucha i traha pa realisá. Promé ku 1954 i den añanan 60, 80 i te ku 10-10-10. I e kaminda no a kaba na 10-10-10. Al kontrario…
Nos outonomia no ta algu determiná i ankrá, e ta algu bibu i den desaroyo.
Nos outonomia ta biba den nos pensamentunan i ta haña forma dor di nos akshonnan.
Ta na nos pa duna outonomia kontenido.
Pa sòru ku nos outonomia ta inkluí nos tur i ta benefisía nos tur. Nos outonomia mester ta nos tur su responsabilidat i kompromiso. Nos outonomia ta resultado di nos propio kurashi i ambishon. I nos outonomia ta bira solamente mas fuerte ku kolaborashon den nos mes pais i tambe den reino. Ban pe!
Felis dia di outonomia, felis dia di nos tur.
Pabien i Biba Kòrsou.


text:
WILLEMSTAD - Djaweps 2 di ougùstùs 2018, alrededor di 10.11 or, Sentral di Polis a dirigí un patruya na un kas den área di Buena Vista pa un kaso di maltrato relashonal.
Detenshon pa ladronisia ku violensia den área di Muizenberg.
WILLEMSTAD - Kontinuando ku un investigashon relashoná ku un kaso di ladronisia ku violensia ku a tuma lugá 1 di ougùstùs 2018 den área di Muizenberg, polis a detené tres (3) hòmber sospechoso.
Detenshon di un sospechoso área di Parasasa.
WILLEMSTAD - Kontinuando ku un investigashon relashoná ku un kaso di maltrato, menasa i ladronisia ku a tuma lugá 4 di yüni 2018, polis a detené un hòmber sospechoso.
Detenshon di un sospechoso na un kas den área di Boca Sami.
WILLEMSTAD - Djárason 18 di juli 2018, alrededor di 06.00 or di mainta, personal di Divishon di Krímen Organisá den koperashon ku KMAR i UST a tene un entrada hudisial na un kas den área di Boca Sami.
Entrada hudisial ku detenshon i konfiskashon na un kas den área di Groot Santa Martha.
WILLEMSTAD - Djárason 1 di ougùstùs 2018, den oranan di merdia, personal di Mantenshon di Orden Públiko a tene un entrada hudisial na un kas den área di Groot Santa Martha.
Entrada hudisial ku detenshon na un kas na Colonia.
WILLEMSTAD - Djárason 18 juli 2018, alrededor di 07.00 or di mainta, personal di Divishon di Krímen Organisá den koperashon ku KMAR i UST a tene un entrada hudisial na un kas na Colonia.
Akshon den kuadro di e “Task Force vuurwapen” ku KMAR, Duana i Cap..
Willemstad - Djamars 17 di yüli 2018, personal Hato Polis, konhuntamente ku KMAR, Duana i Cap, a tene kontròl den área di Plaza Margaret Abrahams (Airport Hato).


text:
SANTO DOMINGO – E aerolinea basa na Turks and Caicos, inter Caribbean Airways ta introduci ruta nobo entre Santo Domingo y Aruba y entre Corsou y Kingston, Jamaica. E anuncio a bin di hefe grandi y fundador di interChairman Lyndon Gardiner. E destinacion nobo di Aruba y Corsou lo sirbi como rutanan nobo pa islanan Virgen Britanico cu coneccion di y pa Tortola via Santo Domingo. Buelonan di directo di Tortola, e di dos hub di interCaribbean, ta inclui servicio pa San Juan, Antigua, St Maarten, Santo Domingo, Saint Lucia y Providenciales cu coneccion pa Kingston y Nassau. Pronto lo anuncia e fecha cu e buelonan menciona lo cuminsa. E aerolinea ta conecta 22 destinacion y 14 pais den Caribe. Nan lo añadi un Embraer 145 jet cu ta un avion di 50 pasahero cu lo forma parti di e flota di Twin Otter y Embaer 120.
ORANJESTAD – Loke cu AHATA ta preocupa di dje ora cu toca e tema di moratorium, y e aspecto di tin miles di camber extra, ta cu lo no tin (suficiente) empleo. Asina CEO di AHATA, Tisa LaSorte a bisa NoticiaCla recientemente den un entrevista. E tema ta esun di momento di ‘moratorium’, unda cu un partido tin un campaña pa ehecuta e moratorium, mientras cu di otro banda, gobierno a sigura cu pa otro aña esaki lo keda concretisa pa medio di un ley. Di otro banda, tin un cantidad di camber comprometi, cu tin cu bin. Y aki ta unda cu AHATA su CEO ta preocupa pa e efecto particular di empleo. Recientemente den un comunicado, nan a mustra cu nan ta pro un moratorium.
ORANJESTAD - Durante e ultimo lunanan, varios reunion interno a wordo teni y tambe proyeccionnan y plannan pa 2019 a wordo discuti entre socionan di turismo, cu Hunta di Supervision di A.T.A. y dentro di e ekipo di A.T.A. mes. Despues di a considera aspectonan riba nivel di maneho di turismo nacional, despues di a revisa entre otro recomendacionnan di AHATA, y despues di a conduci analisisnan respectivo y consulta cu e ekipo interno durante un proceso extenso, A.T.A. ta continua cu e proceso di aprobacion formal presentando y entregando na Minister di Turismo Danguillaume Oduber e presupuesto y plannan pa 2019, esaki dia 10 di october 2018 ultimo. Conforme ley, A.TA. tin cu entrega su presupuesto y plannan no mas tarda cu 1er di september na Hunta di Supervision.
ORANJESTAD – Y atrobe tin un ‘tangana’ entre e dos partidonan politico mas grandi di Aruba, AVP y MEP. E biaha aki, ta e asunto di cifras di Banco Central di Aruba (CBA), y si un den un presentacion recien di e lider di e partido berde Mike Eman a usa cifranan real di CBA of si nan tabata fabrica of no. E asunto a haya mas peso diadomingo ora cu diripiente lider di fraccion di MEP Rocco Tjon a produci un carta di Banco Central (dirigi na minister di finanza Xiomara Ruiz), cu ta clarifica cu ‘e graficonan usa den e presentacion di Eman, no ta procedente di Banco Central. Y como tal nan (CBA) no por asumi ningun responsabilidad pa nan. Cu esaki Tjon kier mustra cu Eman lo a usa cifranan ‘fabrica’. Miembro di fraccion di AVP Richard Arends como reaccion na NoticiaCla, ta confirma cu enberdad no ta graficonan di CBA, pero nan propio grafico, pero e cifranan si ta di Banco Central. Pues ningun momento a ‘fabrica cifra’, segun Arends.
ORANJESTAD – Aruba Airport Authority N.V. (AAA) a yama e capitan y tripulantenan di e aeroliña Conviasa bon bini diabierna mainta. Nan ta cuminsa asina cu un itinerario di 2 buelo seminal entre Aruba y Valencia riba diabierna y dialuna. Diabierna (awe) mainta tabatin e prome buelo cu a yega Aruba, cu a keda ricibi cu e acostumbrado recepcion.
ORANJESTAD – Aruba a yama bonbini na un total di 809.314 bishitante ‘stay-over’ durante e prome 9 luna di 2018. Esaki ta 1.5% (+11.857 turista) mas compara cu e mesun temporada pa 2017. Si exclui e bishitantenan di Venezuela, por mira un aumento di 6.6% (+48.005 turista) cual ta igual na un total di 774.449 bishitante pa nos isla. E cifranan ta indica crecemento den mercadonan clave pa Aruba, manera Merca, Canada, Colombia pero tambe Chile y Italia, entre otro. Pa september, Aruba a ricibi un total di 76.017 bishitante stay-over, cu ta 2.1% (-1.627 turista) menos compara cu e mesun luna aña pasa. Excluyendo bishitantenan di Venezuela, por mira cu esaki ta 6.7% (+4.408 turista) mas cu ta igual na 66.090 bishitante pa nos isla pa september 2018.
ORANJESTAD – Mientras cu gobierno di Aruba ta cumpli cu e norma di deficit financiero pa 2019, (-0.5%), e colegio di supervision financiero di Aruba (CAFT) ta recomenda 4 medida pa tuma, entre otro den cuadro di gastonan di personal pero mas cu bista riba e finansas publico sostenible. E conseho di 6 pagina largo di e colegio di supervision riba e presupuesto 2019 a keda publica diahuebs riba nan website. Y e colegio ta remarca tambe cu ainda no tin un protocol firma cu ta duna CAFT legalmente e autorisacion pa controla e presupuesto pa 2019. E siman aki ainda prome minister Evelyn Wever a duna e noticia cu CAFT a aproba e presupuesto 2019. Loke e no a bisa ta kico e puntonan di atencion ta cu gobierno mester traha ariba, aunke el a bisa si cu tin punto cu mester traha ariba.


text:
Barranquilla2018News
Logro historico pa TEAMARUBA
Diferente medaya pa Aruba na e Weganan Centro Americano y del Caribe
Logro historico pa Team Aruba na e Weganan Centro Americano y del Caribe Barranquilla 2018
Diabierna anochi, e Weganan Centro Americano y del Caribe Barranquilla 2018 a yega su final. Pa Team Aruba completo esaki sin duda ta e weganan cu mas lo keda graba den memoria di hopi. E actuacion di nos atletanan tabata formidabel y esey a trece cune cu e prestacion y logronan tabata uno super grandi pa nos dushi isla. For di e momento cu e landado Mikel Schreuders a logra e prome dos medayanan pa Aruba, e sentimento cu nos por lucha y bataya contra e paisnan grandi a crece serca tur cu a forma parti di e delegacion. Atletanan a cuminsa kere mas ainda den nan propio capacidad y tur pero tur a haci nan maximo esfuerzo pa representa y defende e bon nomber di nan deporte y nan pais. Cada un a demostra cu nos por apesar cu nos ta bini di un isla chikito.
E cantidad di 9 medaya logra pa Team Aruba ta un record nobo pa loke ta e prestacion di nos delegacion den Weganan Centro Americano y del Caribe. Na e Weganan CAC na Veracruz 2014, Aruba a logra conkista 4 medaya en total. Prome cu esey na anja 1993 y 1998, Aruba ta logra 1 medaya mientras na 2002 y 2006 nos no ta logra gana medaya mientras na anja 2010, Aruba ta logra gana 4 medaya.
Awor na Barranquilla 2018, nos atletanan ta logra 2 medayanan di Oro, 1 di Plata y 6 di Brons. Cu e cantidad di 9 medaya conkista pa Team Aruba, nos pais a termina na un di 12 luga den 38 pais participante riba e tabla general di medaya, cual ta un logro grandisimo. Paisnan grandi manera Costa Rica, El Salvador, Honduras, Nicaragua, Haiti y Surinam a keda nos tras. Mirando e resultado na Barranquilla, esaki simplemente ta un refleho y ta bisa hopi di e desaroyo positivo y sigur progreso di nos atletanan, federacionnan, entrenadornan y tur esnan cu directamente of indirectamente ta envolvi den nos deporte.. Esaki no solamente pa esnan cu a gana medaya, pero tambe pa e atletanan cu a keda na di cuater lugar y casi a subi podium manera Philipine van Aanholt di Laser Radial, Feddison Flanders di BMX, e duet synchro di Kyra Hoevertsz y Abigail de Veer, Philip Elhage di Tiro sin lubida varios landadornan cu a yega final A y a termina bon manera Patrick a keda na di 5, Anahi na di 6, Mikel di 7 y 8 y Jordy di 8 lugar. E trabou inmenso aki a lo largo a paga cu un triunfo inolvidabel pa Team Aruba.
Pa Team Aruba por a presta di e forma aki ta hopi hende mester a traha dia y anochi pa realisa tur trabou di preparacion y ehecucion. Un di e personanan aki ta nos Hefe di Mision, Sra. Juelle Thode cu prome, durante y despues di Weganan a y lo sigui traha pa tur cos bay segun buki y finalisa e weganan sin ningun obstaculo pa nos delegacion. Un trabou sigur no facil mirando tur e reunionnan cu mester a atende tur dia, tareanan pa ehecuta, y tur otro tarea importante cu su persona mester a encarga cune cu nunca no ta facil cu e obhetivo principal pa Team Aruba den su totalidad funciona y presta den e forma mas optimal na e weganan. Pabien Juelle pa e magnifico trabou un biaha mas
E caranan di nos atleta y delegadonan na e Ceremonia di Clausura tabata uno di orguyo dificil pa lubida. E sonrisa riba e caranan tabata uno di alegria y mission cumpli. Tur hende a celebra e triunfo pa nos isla. E union entre nos atetanan ta un ehempel den e direccion cu nos tur mester bay traha pa den futuro nos deporte sigui progresa y yega unda nos tur kier mire. A lo largo ta UN ARUBA NOS TA.
E Ceremonia di Clausura tabata bunita cu a duna atencion na e magnifico trabou cu un y tur a haci na Barranquilla, Colombia sin lubida e ciudad di Cali unda e deporte di bowling a tuma lugar. A toca e honor na e atleta Arubano, Kyra Hoevertsz ganadora di tres medaya di Brons na e Weganan CAC 2018 pa ta e abanderado di Aruba na e anochi di clausura. E deporte di Aruba a sa na briya den e 23 edicion di e Weganan Centro Americano y del Caribe celebra na Barranquilla, Colombia. Aki cuater anja e di 24 edicion di e Weganan Centro Americano y del Caribe lo wordo celebra na e ciudad di Panama City, na e pais Panama. Pabien y danki Aruba pa kere den nos representantenan.
Den luna di oktober proximo Team Aruba lo competi na e Weganan Olimpico Hubenil Buenos Aires 2018 celebra na Argentina. Un weganan hubenil cu pa prome biaha lo wordo celebra den e continente Sur America. Team Aruba ta prakticamente cla y nos representantenan te cu awor ta conoci. Nos tin e duonan di beach volleyball femenino y masculino cu a clasifica esta Kayla Arends y Mali Rafini como tambe Raibiently Mercalina y Brian Howell. Tambe lo bay Patrick Sydow den tennis, Giannon Eights den triathlon y Anahi Schreuders den landamento.


text:
Tin algun tipo di mamífero na Kòrsou. E mayoria ta raton di anochi. Banda di esei tin 1 tipo di biná
raton djanochi
Tin diferente tipo di raton
djanochi. Tin ku ta chupa flor, tin ku ta kome insekto,
tin ku ta kome fruta i tin un tipo ku ta kue piska.
Algun tipo por ta skars i algun ta komun.
raton djanochi ku ta yag piska National Geographic video
Raton djanochi ku ta buska flor
ta usa e sintínan manera holó i bista banda di nan oido di echo.
Kasi semper flornan grandi pa bestia di anochi ta blanku pa nan ta mas visibel
(e flor di bakoba ta un eksepshon).
E tipo di raton
djanochi ta importante pa nos flora. Flornan grandi manera flor di bakoba i e
flornan blanku di datu i kadushi mester di e raton djanochi nan pa polina, fèrtilisá, e flor
parti muhé na moda ku e simianan por forma.
porko di mondi Sus scrofa
E porko di mondi
ta introdusí dor di hende. Den pasado e porko di kas tabata manera esun
di mondi awó i ta e porko di kas a bai biba den mondi e tempu ei. Nan ta biba di rais, fruta di mondi, paddestoel etc.
Tin biaha nan ta kousa molèster i daño den kunuku di hende. Awendia un sistema di waya di koriente por
proteha bo kunuku kontra di e animal aki. klek aki pa mas informashon.
Den pasado porkonan a ataka yagdó ora e porkonan ta den un grupo grandi. (frater Breneker, Sambumbu tomo .., pag. ..)
Karni di porko di mondi ta mihó ku karni porko kumpra paso e no tin masha vèt.
bina Odocoileus virginianus curassavicus
bina den parke Kristof video pòtrét di Carel de Haseth
Den pasado e biná a forma un molèster na San Juan, kaminda e ta bula waya i ta kome e matanan planta.
E habitantenan di e tempu ei ta kue biná dor di a pone un spis kaminda e ta bula waya.
Asina e mes ta bula riba spis.
konenchi cottontail Sylvilagus floridanus nigronuchalis
potrèt Femia Cools
raton Mus domesticus
djaka di kaña Baïomys hummelingcki
Link èkstérno
djaka
Den parke Kristof ta hana markanan di un bestia. Probablementa djaka.


text:
Placa di negoshi a ser horta for di baul di auto, e dama comerciante a bay nightclub na palm Beach
Dialuna madruga a drenta informe di un caso di ladronicia di placa for di un auto pafor di un nightclub na Palm Beach, mesora a dirigi un patruya na e sitio. Na yegada di e patruya a bin compronde cu un dama comerciante a pone placa di un negoshi cu a caba di sera un rato prome den e baul di su auto y a bay na un otro nightclub. Pa un cuarto pa 3 algun hende a bay informa e dama cu e alarma di su auto a bay on. Ora cu e club a sera e dama a bay check den e baul di e auto e placa di e negoshi a somenta. Polis a bini na e sitio y a tuma e keho polis a keda di bay wak ta ken a habri e baul cu yabi ya cu esaki no a ser forza y a bay cu e placa di e negoshi.


text:
Cayenne
Cayenne of Caiena ta e kapital di Guiana Franses, un region ultramar i un departamentu di Fransia situa den Sur Amerika. E suidat ta situa na un isla formal na e boka di e riu Cayenne na e kosta Atlantiko. E suidat su motto ta "Fert Aurum Industria" ku kemen "trabou ta trase bienerstar"
Na e senso di 2006, tabata tin 100,323 habitante den e area urbano di Cayenne (komó defení pa e INSEE), 50,594 di kua ta biba den e suidat (commune) di Cayenne propio anto e resto den e comunne di Remire-Montjoly. E commune di Matoury (18,032 inhabitante di 1999), kaminda e aeropuerto di Cayenne-Rochambeau ta situa, tambe ta un comunne di Cayenne, pero e no ta inklui den e difinishon ofisial di e area urbano na 1999.


text:
Willemstad – JCI World President di 2018, señor Marc Brian Lim, a hasi un bishita kòrtiku na Kòrsou. Durante di e bishita akí el a topa ku miembronan, papia ku partner nan lokál i tambe liderá un foro chikí riba e tema di Sustaiable Development Goals.
Señor Lim ta e di 3 presidente Mundial ku ta pasa Kòrsou den e ùltimo 5 añanan, pues su bishita ta algu uniko pa e organisashon.
Durante di e enkuentro ku miembronan el a elaborá riba e poder di Suidadania Aktivo den un komunidát i kon suidadánonan miembro i no miembro di JCI por duna di nan parti pa krea un miho pais.
Miembronan di JCI regularmente ta partisipá na enkuentronan similar pa engrandesé nan konosementu riba strategianan pa krea kambio, i tambe atkerí abilidat pa implementá esakinan.
E kontribushon di sr. Lim sin duda ta trese dimenshonnan nobo pa e partisipantenan, ya ku el a kompartí su eksperenshanan den su karera komo miembro di e organisashon.
JCI Dutch Caribbean ta un organisashon nashonal ku ta afiliá na Junior Chamber International (JCI). JCI ta e federashon mundial di lidernan entre 18 pa 40 aña ku ta dediká na trese kambio positivo den nos komunidat.
JCI Dutch Caribbean ta konsisti di 6 kapitulo lokal reparti riba e isla nan Aruba, Bonaire i Korsou.
Total e organisashon ta konsisti di mas di 150 miembro aktivo reparti riba e kapitulo nan JCI Willemstad, JCI IOBA Curacao, JCI CLIC, JCI UC (na Korsou), JCI YALA (na Aruba) i JCI YUB (na Bornaire).
Pa mas informashon tokante di e trabou nan di e diferente kapitulo nan i e trabou ku e suidadano nan aktivo ta hasi den nos komunidat, bishita e facebook page di kada un di e organisashon nan menshona.
Despues di e bishita na Korsou, Preisdente Lim lo sigi ku su tur mundial kaminda e lo bishita varios pais mas prome ku fin di aña.


text:
ORANJESTAD – Un senjor partidaso di Junior league division di 13-14 anja cu e fanaticonan a hanja na Nadi Croes/Crismo Angela Ballpark, un wega cu a bai extra inning unda cu e ekipo di Grasshoppers ta gana Stars cu score di 8-7 cu un double play di Antwone Tromp den centerfield.
Pitcher ganador a resulta Axel Kelly cu a bin di relevo pa un bon trabou di Marshall Albertsz cu a mantene Grasshoppers den e prome wega di e serie final.
Egduard Winterdaal Jr. tawatin dos homerun den e partido aki, cual un di nan tawata un “inside the park” homerun pa e ekipo di Stars. Garret Arias tambe ta bati di homerun den e causa perdi.
Majan mainta 10or wega number 2 di e serie final aki entre e ekipo di Grasshopers y Stars. Fanaticonan di baseball Little League ta keda cordialmente invita.